Anggota PGA mati tertembak diri sendiri
Oleh KOSMO!

7 Ogos 2020, 6:36 pm
Oleh OTHMAN YAHAYA
SUNGAI PETANI – Seorang anggota Pasukan Gerakan Am (PGA) mati dipercayai tertembak diri sendiri dalam kejadian di Markas Latihan Luar PGA di Tupah, Bedong dekat sini awal pagi ini.
Mangsa berusia lingkungan 30-an dan berpangkat lans koperal itu ditemui dengan kesan tembakan pada kepala dengan senjata api jenis M-16 kira-kira pukul 4.30 pagi.
Kejadian berlaku di bilik rehat, berek anggota di markas berkenaan dan hanya disedari rakannya yang sedang tidur selepas terdengar bunyi tembakan.
Mangsa dikatakan berada seorang diri di dalam bilik rehat itu sebelum diarah oleh seorang rakannya yang sedang melakukan tugas rondaan di kawasan berdekatan supaya masuk tidur.
Seorang rakan setugas mangsa kemudiannya menghubungi Balai Polis Merbok dan membuat laporan sejurus kejadian itu.

Mangsa berkhidmat di Cawangan Demo Kompeni di Pusat Latihan Pasukan Gerakan Am (PLPGA) yang berpengkalan di Ulu Kinta, Perak selepas menyertai Polis Diraja Malaysia (PDRM) pada 2008.
Mangsa yang belum berkahwin dan berasal dari Melaka membuat tugas kawalan di markas itu bersama 14 anggota lain dan semasa kejadian tiada pelatih menjalani latihan di situ.
Ketua Polis Daerah Kuala Muda, Asisten Komisioner Adzli Abu Shah yang dihubungi mengesahkan kejadian itu.-K! ONLINE


Dua parah kemalangan kereta sekolah memandu
Oleh KOSMO!

7 Ogos 2020, 4:57 pm
Oleh ABD. RAZAK OSMAN
SUNGAI PETANI – Seorang tenaga pengajar dan pelajar sebuah sekolah memandu cedera parah apabila kereta dinaiki mereka terlibat dalam kemalangan membabitkan dua buah lori di Jalan Lencongan Timur dekat Taman Cendana di sini hari ini.
Dalam kejadian kira-kira pukul 10 pagi itu, dua mangsa berusia 44 dan 19 tahun tersepit dalam kereta jenis Perodua Axia dan terpaksa dibawa keluar oleh anggota bomba dari Balai Bomba dan Penyelamat Sungai Petani.
Penolong Pengarah Bahagian Operasi Kebombaan dan Penyelamat Jabatan Bomba Penyelamat Malaysia (JBPM) Kedah, Penguasa Kanan Bomba 1 Mohamadul Ehsan Mohd Zain berkata, pihaknya menerima panggilan berhubung kemalangan pada pukul 10.03 pagi.
“Sebaik sahaja tiba di lokasi, kita mendapati pelajar perempuan berusia 19 tahun tersepit di tempat pemandu manakala tenaga pengajar berusia 44 tahun tersepit di tempat duduk penumpang hadapan,” katanya dalam satu kenyataan di sini hari ini.
Kata beliau, dua mangsa tersebut cedera parah dan dalam keadaan separuh sedar.

“Mangsa lelaki berjaya dikeluarkan dalam masa enam minit, diikuti mangsa kedua empat minit kemudian,” ujarnya.
Tambahnya, tenaga pengajar terbabit dirawat di zon merah manakala pelajar di zon kuning Hospital Sultan Abdul Halim (HSAH) di sini untuk rawatan. – K! ONLINE


Dipukul sebab buat aduan jiran bising
Oleh MOHD YUNUS YAKKUB

7 Ogos 2020, 4:23 pm
KLANG – Hanya kerana membuat aduan jirannya bising, seorang lelaki warga Bangladesh di sini dipukul menggunakan buku lima dan diacu parang pada lehernya oleh sekumpulan tujuh warga Indonesia dalam kejadian di Meru, Rabu lalu.
Mangsa yang bekerja sebagai tukang cuci dan berusia 32 tahun yang cedera di muka dan badan akibat dipukul kemudiannya diperas ugut sebanyak RM5,000 oleh kesemua suspek berusia 20 hingga 30an.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kejadian tersebut diketahui apabila mangsa menghubungi seorang lelaki berusia 68 tahun yang merupakan pemilik rumah sewanya kira-kira pukul 11.15 malam.
Katanya, siasatan mendapati mangsa diserang ketika membuka pintu rumahnya selepas pulang daripada kerja.
“Kumpulan suspek tersebut meminta wang sebanyak RM5,000 sekiranya mahu dilepaskan namun mangsa hanya memberikan RM900 sahaja.
“Suspek yang tidak berpuas hati kemudiannya meminta mangsa mencari baki wang itu sebelum lelaki warga Bangladesh itu tuan rumah sewanya yang dikenali hampir lima tahun bagi meminta bantuan,” katanya dalam kenyataan di sini hari ini.

Kata beliau, tuan rumah sewa yang ingin membantu kemudiannya kehilangan sebuah telefon bimbit jenis Samsung J6 berharga RM1,000 yang telah diambil oleh suspek.
Ujar Nurulhuda, lelaki tersebut yang bimbang dengan keadaan mangsa kemudiannya membuat laporan polis sebelum kesemua suspek berjaya ditangkap di sekitar daerah ini.
“Kita turut merampas senjata yang digunakan suspek dan menemui barangan milik mangsa semula.
“Hasil siasatan awal mendapati punca kejadian akibat tidak puas hati selepas mangsa membuat aduan tentang rumah kumpulan suspek itu yang seringkali berbuat bising di awal pagi sehingga menganggu ketenteraman awam penduduk,” katanya.
Jelas beliau, mangsa telah dihantar ke Hospital Tengku Ampuan Rahimah Klang untuk tujuan pemeriksaan dan rawatan selanjutnya.
“Kes kini disiasat mengikut Seksyen 384 Kanun Keseksaan dan Seksyen 6(1) Akta Bahan-Bahan Kakisan dan Letupan dan Senjata Berbahaya 1958 (ABKLSB 1958) ,” katanya.


Kapten kapal Rusia beri amaran ‘bahan letupan’ ammonium nitrat enam tahun lalu
Oleh KOSMO!

7 Ogos 2020, 5:36 pm
MOSCOW – Seorang kapten kapal membawa kargo ammonium nitrat yang dikatakan menjadi punca tragedi di pelabuhan Beirut mendakwa telah memberi amaran mengenai bahan letupan itu beberapa tahun sebelum kejadian berlaku Selasa lalu.
Menurut akhbar Daily Mail, Boris Prokoshev yang mengemudi kapal MV Rhosus itu pada 2013 turut menulis beberapa pucuk surat kepada Presiden Rusia, Vladimir Putin mengenai bahaya kapal tersebut apabila ia ditahan pihak berkuasa Beirut.
Kata Prokoshev, pemilik kapal dan ammonium nitrat tersebut, Igor Grechushkin didakwa telah meninggalkan kapal dan kru terkandas selama berbulan-bulan.
Bagaimanapun, kesemua kru dibebaskan pada 2014 dan ammonium nitrat berkenaan disimpan di sebuah gudang selama enam tahun.
“Pemilik kapal telah meninggalkan kargo dan ammonium nitrat. Ia adalah bahan yang mudah meletup. Dia juga meninggalkan kami.
“Kami tinggal bersama serbuk letupan selama sepuluh bulan tanpa menerima sebarang bayaran,” kata Prokoshev.

Selain itu, Prokoshev berkata, kapal Rhosus itu dijadualkan berlayar dari Batumi, Georgia ke Mozambique bersama kargo yang berbahaya sebelum terpaksa berlabuh di Beirut akibat kerosakan radar dan enjin.
Sementara berlabuh di Beirut, Prokoshev memberitahu, pemilik kapal tersebut, Igor Grechushkin mengarahkannya untuk mengambil kargo tambahan di bandar berkenaan.
“Mereka sangat tamak. Ia adalah mustahil dan ia boleh membuatkan kapal itu rosak,” kata Prokoshev.
Kapal tersebut terkandas di Beirut lebih setahun bersama Prokoshev dan beberapa kelasi warga Ukraine berikutan pihak berkuasa Lebanon cuba mendapatkan bayaran dan denda daripada Grechushkin.
Selepas letupan besar tersebut berlaku, Grechushkin dipercayai bersembunyi kerana diburu pihak berkuasa di Cyprus, negara dia menetap. – Agensi


Mayat lelaki warga China ditemui terapung dalam tasik Mines
7 Ogos 2020, 4:49 pm
SERDANG – Mayat seorang lelaki warga China ditemui dalam keadaan terapung di dalam tasik Mines, Seri Kembangan di sini hari ini.
Mangsa, Leng Jin Hui, 21, ditemui polis bantuan The Mines ketika melakukan rondaan di sekitar tebing tasik sebelum memaklumkan kejadian kepada pihak polis pada pukul 12.32 tengah hari.
Ketua Polis Daerah Serdang, Asisten Komisioner Ismadi Borhan berkata, bertindak atas maklumat sepasukan polis dikerahkan ke lokasi kejadian dan mayat dibawa naik dengan bantuan anggota dari Jabatan Bomba Dan Penyelamat Seri Kembangan.
“Hasil siasatan mendapati lelaki warga China itu merupakan pelajar jurusan ijazah kejuruteraan perisian di Universiti Putra Malaysia.
“Pemeriksaan lanjut, kita menemui satu kad akses dalam poket si mati yang menunjukkan dia menetap di sebuah apartmen di Seri Kembangan,” katanya ketika dihubungi.
Menurutnya lagi, hasil soal siasat rakan serumah mangsa mendakwa kali terakhir bertemu dengan mangsa pada Rabu lalu.

“Mayat mangsa dihantar ke Hospital Serdang untuk proses bedah siasat dan kes diklasfikasikan sebagai mati mengejut,” ujarnya. – K! ONLINE


17 pemandu degil disaman MPK
Oleh KOSMO!

7 Ogos 2020, 4:44 pm
Oleh ISKANDAR SHAH MOHAMED
KLANG – Kedegilan 17 pemandu meletakkan kenderaan berat di kawasan taman perumahan di sekitar daerah ini mengundang padah apabila dikenakan tindakan oleh pihak berkuasa kelmarin.
Operasi bersepadu itu dijalankan Majlis Perbandaran Klang (MPK) dengan kerjasama polis dan Jabatan Pengangkutan Jalan (JPJ) di Bandar Bukit Tinggi, Taman Istana dan Bayu Perdana di sini bermula pukul 6 petang.
Timbalan Pengarah Penguatkuasa MPK, Shahrul Hazri Abd Majid berkata, operasi dilakukan hasil maklumat dan pemantauan pihaknya berhubung tindakan pemilik kenderaan berat yang mengingkari peraturan ditetapkan.
“Kami sebelum ini sentiasa memantau perkara itu dan turut telah memberi notis amaran kepada pemilik kenderaan.
“Namun, kesalahan itu masih dilakukan dan terpaksa mengambil tindakan ke atas 17 pemilik atas kesalahan tersebut,” katanya ketika dihubungi di sini hari ini.

Menurut beliau, pihaknya mengeluarkan saman kompaun mengikut Undang-Undang Kecil (UUK) 7(1) Taman (MPK) 2005.
“Berdasarkan peraturan sedia ada, semua pemilik perlu meletakkan kenderaan berat itu di depoh sewaan.
“Tindakan meletakkan kenderaan di kawasan perumahan akan mendatangkan masalah terutama kesesakan jalan,” katanya.
Dalam operasi berakhir pukul 12 tengah malam itu, polis turut mengeluarkan 16 saman atas kesalahan lalu lintas manakala JPJ sebanyak 15 saman atas kesalahan sama. – K! ONLINE


Saya pernah berkawan dengan diari – Yonnyboii
Oleh MOHD. HAIKAL ISA

7 Ogos 2020, 4:10 pm
PETALING JAYA – Penyanyi Yonnyboii  mendedahkan dia langsung tidak mempunyai kawan sewaktu zaman kanak-kanak, bahkan sampai ke satu tahap, satu-satunya kawan rapatnya ialah buku diari.
Semua pengalaman teruk tersebut dilaluinya gara-gara sering menjadi mangsa buli sewaktu  zaman persekolahan. Dia tiada teman bersembang dek perwatakan dirinya yang dianggap pelik.
“Dahulu apabila saya buka mulut untuk berborak sahaja, orang tak boleh terima. Jadi, saya dipulaukan oleh mereka (rakan sebaya) yang sepatutnya menjadi kawan saya.
“Orang cakap saya ini weirdo (seorang yang pelik) sampai saya alami kemurungan. Namun cara saya untuk keluar daripada masalah kemurungan ialah dengan menulis diari.
“Sekurang-kurangnya, saya tiada kawan tapi saya ada buku atau diari. Itulah kawan-kawan saya,” kata pemilik nama Muhammad Haqeem Nuriman Nor Azrin itu kepada Kosmo! Online pada sesi fotografi khas di pejabat Indigital Music di sini baru-baru ini.
KLIP video rasmi Kelabu nyanyian Yonnyboii dan Azlan boleh ditonton pada hari ini (Jumaat) pukul 9 malam menerusi YouTube Indigital Music. – AMIR KHALID
Mengulas tentang respons peminat terhadap single terbaharunya bersama Azlan Typwriter berjudul Kelabu, anak muda berusia 22 tahun itu tidak mahu terlalu mendabik dada namun bersyukur dengan penerimaan orang ramai.

“Saya bersyukur orang terima lagu ini. Saya tahu ramai remaja di luar sana mempunyai bakat tetapi mereka berasa tidak layak berada dalam kelompok masyarakat.
“Nasihat saya, jadikan kritikan orang sebagai motivasi untuk melakukan sesuatu yang baik, sekali gus menyumbang secara positif kepada orang ramai,” katanya.
Dalam pada itu, klip video rasmi Kelabu akan mula boleh ditonton pada hari ini (Jumaat) pukul 9 malam menerusi YouTube Indigital Music.
Menariknya, Kelabu menjadi klip video artis tempatan pertama yang menjalani penggambaran klip video menggunakan First-person view (FPV) racing drone. – K! ONLINE


Lima positif Covid-19 selepas pulang beraya
Oleh KOSMO!

7 Ogos 2020, 4:54 pm
Oleh AZAHAR HASHIM
KULIM – Lima individu daripada sebuah keluarga yang disahkan positif Covid-19 bagi Kluster PUI Sivagangga dijangkiti penyakit itu ketika pulang menyambut Hari Raya Aidiladha di Kampung Pida, Megat Dewa dalam daerah Kubang Pasu dekat sini.
Keluarga itu tinggal di sebuah taman perumahan di Sungai Kob di sini.
Seorang penduduk, Ainul Zaida Zainol Abidin, 45, memberitahu, dia berjumpa dengan salah seorang ahli keluarga terbabit pada 30 Julai lalu iaitu sehari sebelum sambutan Aidiladha.
“Apa yang saya faham mereka pulang untuk sambut hari raya bersama saudara mara di kampung berkenaan.
“Walaubagaimanapun, saya tidak berjumpa dengan mereka sehingga menerima berita bahawa keluarga itu dibawa ke Hospital Sultanah Bahiyah di Alor Setar pada petang semalam,” katanya ketika ditemui di sini hari ini.

Katanya, dia difahamkan keluarga berkenaan membuat saringan di sebuah klinik kesihatan secara sukarela sebelum disahkan positif.
Ainul Zaida yang merupakan peniaga makanan di perumahan tersebut memuji sikap keluarga itu yang mempunyai rasa tanggungjawab membuat saringan secara sukarela walaupun tidak bergejala.
“Tindakan pantas keluarga terbabit dapat mengelakkan wabak daripada terus menular di kawasan ini,” katanya.
Tambahnya, beberapa kedai yang dikunjungi mangsa juga diarahkan tutup buat sementara waktu. – K! ONLINE


Surau Al-Jannah ditutup akibat kontak Kluster Sivagangga
Oleh MOHD YUNUS YAKKUB

7 Ogos 2020, 4:30 pm
SHAH ALAM – Surau Al-Jannah di Seksyen 23 di sini diarahkan tutup serta-merta susulan salah seorang jemaahnya dikesan mempunyai kontak rapat dengan pesakit Covid-19 berkaitan Kluster Sivagangga di Napoh, Jitra, Kedah.
Pengarah Jabatan Agama Islam Selangor (JAIS), Mohd. Shahzihan Ahmad berkata, susulan itu semua operasi surau termasuk solat Jumaat, solat fardu lima waktu berjemaah dan aktiviti pengimarahan di surau ini diarah dihentikan juga.
Katanya, arahan penutupan juga dilaksanakan terhadap Sekolah Kelas al-Quran dan Fardu Ain (KAFA) Integrasi Al-Jannah.
“Tindakan penutupan itu diambil bagi mengekang penularan wabak Covid-19.
“Hanya tiga petugas jawatankuasa sahaja yang dibenarkan untuk memimpin solat fardu di surau berkenaan,” katanya dalam satu kenyataan di sini hari ini.
Mengulas lanjut, Mohd. Shahzihan menegaskan pihaknya telah mengarahkan jawatankuasa surau memastikan individu berkenaan menjalankan saringan Covid-19 dan melaporkan keputusan itu kepada JAIS.

“Proses nyah cemar di surau tersebut juga hendaklah dilakukan serta-merta di seluruh kawasan dan sekolah KAFA.
“Jawatankuasa surau juga perlu sentiasa memantau dan mengingatkan jemaah dan ahli kariah untuk meningkatkan langkah-langkah pencegahan. Surau hanya boleh beroperasi semula selepas mendapat kebenaran daripada JAIS,” katanya.
Sementara itu, Pengarah Jabatan Bomba dan Penyelamat Malaysia (JBPM) Selangor, Norazam Khamis ketika dihubungi berkata, pihaknya belum lagi menerima sebarang permohonan daripada mana-mana pihak berhubung proses nyah cemar setakat ini termasuk surau tersebut. – K! ONLINE


Fasha lahirkan anak perempuan, Aidil cuti sebulan
7 Ogos 2020, 5:14 pm
KUALA LUMPUR – Pelakon Fasha Sandha selamat melahirkan anak sulung hasil perkahwinannya bersama aktor Aidil Aziz sebentar tadi.
Berita gembira itu dikongsikan Aidil, 33, menerusi Instagramnya dengan menamakan bayi perempuan mereka sebagai Baby A buat masa ini.
“Alhamdulillah Baby A selamat dilahirkan dan sihat. Syukur ya Allah di atas rezeki ini. Terima kasih isteriku di atas kandungan selama ini,” tulis Aidil.
Gembira dengan kehadiran orang baharu dalam keluarga mereka, Aidil berkata, dia akan mengambil cuti selama sebulan untuk menjaga dan menemani Fasha berpantang.
“Terima kasih kepada semua yang tidak putus-putus mendoakan kami. Semoga Allah perluaskan lagi rezeki kalian,” katanya.
Fasha, 36, dan Aidil mendirikan rumah tangga pada 30 Mac tahun lalu. Sebelum ini dia pernah mengalami keguguran pada Jun tahun lalu.

Terdahulu menerusi perkahwinan pertamanya bersama Rizal Ashram Ramli atau Jejai pada 2012 dan dikurniakan dua cahaya mata iaitU Putra Rayfal Ramli, 7, dan Putri Raysha Jemyma, 6. – K! ONLINE


Dua pelarian Rohingya dicekup
Oleh KOSMO!

7 Ogos 2020, 4:43 pm
Oleh NOOR HASLIZA NUSI
GEORGE TOWN – Maritim Malaysia (APMM) menahan dua pelarian etnik Rohingya ketika leka menangkan ikan di atas bot pada kedudukan 2.2 batu nautika Utara Batu Ferringhi di sini hari ini.
Lelaki berusia 24 dan 38 tahun itu ditahan anggota terbabit ketika menjalankan rondaan Op Benteng Laut di sekitar perairan negeri kira-kira pukul 3 pagi tadi.
Pengarah APMM negeri, Hamizan Harun berkata, tangkapan dilakukan selepas pemeriksaan dijalankan ke atas sebuah bot tempatan yang tidak bernombor yang dipandu seorang tekong tempatan berusia 24 tahun.
“Hasil pemeriksaan mendapati terdapat dua lelaki dipercayai etnik Rohingya sedang berada di atas bot terbabit dan mereka
gagal nenunjukkan dokumen perjalanan yang sah ke negara ini.
“Siasatan ke atas mereka termasuk tekong akan akan dijalankan di bawah Seksyen 8(a) Akta Perikanan 1985 iaitu melakukan aktiviti menangkap ikan tanpa lesen yang sah dan Seksyen 6(1)(c) Akta Imigresen kerana tiada pas atau permit yang sah,” katanya di sini hari ini.

Dalam operasi sama, pasukan APMM turut menahan seorang tekong bersama empat awak-awak pada kedudukan 0.4 batu nautika Timur Laut Tanjung Tokong.
Beliau memberitahu, lelaki tempatan berusia 24 hingga 34 tahun didapati melakukan kesalahan di bawah Seksyen 11(3)(a) Akta Perikanan 1985 iaitu menggunakan peralatan menangkap ikan (pukat lohong) tanpa lesen yang sah. – K! ONLINE


13 suspek kes gaduh ala mafia direman
Oleh MUHAMMAD AYMAN GHAFFA

7 Ogos 2020, 3:28 pm
KOTA BHARU – Sebelas orang daripada dua kumpulan penarik kereta yang terlibat dalam pergaduhan ala mafia sehingga seorang daripada mereka parah ditetak direman untuk siasatan lanjut selama tujuh hari bermula hari ini.
Ketua Polis Daerah Kota Bharu, Asisten Komisioner Abdul Rahim Daud berkata, perintah reman itu dikeluarkan terhadap kesemua suspek di Mahkamah Kota Bharu di sini sehingga Khamis depan.
Katanya, selain itu, dua lagi suspek wanita yang dipercayai terlibat dalam kes itu turut direman selama lima hari bermula hari ini hingga Selasa depan.
13 suspek termasuk dua wanita itu yang berusia antara 20 hingga 37 tahun ditahan polis pada pukul 7 pagi semalam di Pendang, Kedah selepas dipercayai mahu melarikan diri ke sempadan.
Akhbar Kosmo! hari ini melaporkan, dua kumpulan penarik kereta bergaduh ala mafia sehingga salah seorang daripada mereka parah ditetak dalam dua kejadian berasingan di daerah ini minggu lalu.
Pergaduhan berdarah itu membabitkan Kumpulan Fuad dan Kumpulan Khairul yang dipercayai aktif menarik kereta di sekitar Kota Bharu.

Kejadian itu dipercayai berpunca selepas kereta Perodua Myvi yang dimiliki teman wanita ketua Kumpulan Fuad ditarik oleh Kumpulan Khairul.
Timbalan Ketua Polis Kelantan, Senior Asisten Komisioner Abdullah Mohamad Piah berkata, siasatan awal mendapati, pergaduhan dua kumpulan itu tercetus di hadapan rumah yang didiami oleh Kumpulan Khairul di Jalan Pasir Puteh kira-kira pukul 4 pagi 28 Julai lalu.
Katanya, seramai 15 ahli Kumpulan Fuad bertindak memakai topeng dan membawa 11 bilah pedang bersama dua senjata api menaiki tiga buah kereta jenis BMW, Suzuki Swift dan Proton Waja menyerang Kumpulan Khairul di rumah tersebut.
“Mereka memecahkan cermin depan kereta jenis Perodua Myvi dan Mini Cooper selain bertindak membakar bahagian hadapan kenderaan pacuan empat roda jenis Mitsubishi Triton yang berada di rumah tersebut.
“Terdapat enam orang ahli Kumpulan Khairul yang berada di rumah namun, mereka tidak mengalami sebarang kecederaan,” katanya pada sidang akhbar di Ibu Pejabat Polis Kontinjen Kelantan di sini semalam.
Kata Abdullah, ekoran daripada perasaan tidak puas hati, ahli Kumpulan Khairul bertindak menyerang adik Kumpulan Fuad di Kampung Padang Enggang, dekat Jalan Pasir Hor pada 30 Julai lalu.
“Mangsa yang berusia 32 tahun parah akibat ditetak beberapa kali selain dua jarinya putus.
“Lelaki itu ditemui dalam keadaan terbaring berhampiran sebuah stor barangan besi buruk di Padang Enggang dekat sini dan dirawat di Hospital Universiti Sains Malaysia,”
Menurut Abdullah, enam daripada mereka ditahan pada 30 Julai dan 5 Ogos lalu.
Katanya, polis sedang mengesan empat lagi suspek iaitu Nik Kamal Riduan Ismail, 36 , yang dikenali Abe Gagap, Mohd. Nurfino Omar, 37, Mohd. Fuad Mohd. Yusuf, 33 dan Muhamad Fahmi Norzere , 24 untuk membantu siasatan. – K!ONLINE


Kenduri secara sederhana lebih mudah
Oleh KOSMO!

7 Ogos 2020, 4:10 pm
Oleh ZAKI SALLEH
BATU GAJAH – Sepasang mempelai di Taman Anjung Beban Maju di sini tetap meraikan hari bahagia walaupun diadakan sederhana berikutan pelaksanaan Perintah Kawalan Pergerakan Pemulihan (PKPP).
Hari bahagia bagi Syed Faizzat Syed Ahmad Tahrin dan pasangannya, Siti Farhana Mohd. Yusof dihadiri kira-kira 200 orang tetamu sahaja daripada kedua-dua belah keluarga.
Semua tetamu yang hadir juga perlu diambil suhu badan, mengimbas paparan kod QR aplikasi MySejahtera dan menjaga jarak fizikal satu meter.
Syed Faizzat bertugas sebagai juruteknik di Shah Alam, Selangor manakala Siti Farhana pula bekerja di sebuah syarikat perkhidmatan di Kuala Lumpur.
Majlis akad nikah pasangan ini diadakan pada pukul 10 pagi tadi di Pejabat Agama Islam Daerah Batu Gajah.

Menurut Syed Faizzat, 28, walaupun majlis dilangsungkan sederhana tetapi tetap meriah dengan kehadiran saudara mara terdekat.
Katanya, perancangan majlis juga tidak rumit kerana jumlah tetamu yang terhad selain dilakukan mengikut tempoh masa yang ditetapkan.
“Kami hanya melaksanakan satu majlis kenduri sahaja iaitu di rumah keluarga saya kerana isteri juga merupakan orang setempat.
“Hari kenduri juga dilakukan pada hari sama pernikahan lantas ia memudahkan kerana berlangsung serentak,” ujarnya.
Sementara itu kata Siti Farhana, urusan perkahwinan lebih mudah kerana dokumentasi dilengkapkan secara atas talian manakala tarikh pernikahan ditentukan sendiri.
“Kenduri hanya dirancang selepas tarikh akad nikah ditetapkan. Pada saya majlis perkahwinan semasa PKPP lebih mudah, sederhana dan menjimatkan,” ujarnya. – K! ONLINE


Neelofa kini duta Lancome Asia Tenggara
Oleh NUR EMIRA SAIZALI

7 Ogos 2020, 1:58 pm
PETALING JAYA – Selebriti dan usahawan terkenal, Neelofa kini dilantik sebagai duta pertama rantau Asia Tenggara bagi produk kecantikan Lancome.
Pengumuman itu sekali gus menjadikan Neelofa sebagai wanita berhijab pertama yang menjadi duta produk antarabangsa tersebut.
Pemilik nama Noor Neelofa Mohd Noor, 31, mendedahkan, dia terkejut dan terkesima ketika mula-mula ditawarkan kontrak memegang tanggungjawab tersebut.
“Saya juga jadikan ini sebagai platform jihad kecil sebagai seorang muslim yang membawa nama Islam di persada antarabangsa khususnya dalam bidang kecantikan.
“Justeru, semoga dengan pelantikan ini, saya dapat mengharumkan nama Malaysia ke mata dunia sekali gus menjadi sumber inspirasi kepada ramai wanita berhijab di luar sana,” katanya ketika sidang akhbar pengumuman dirinya sebagai duta Lancome Asia Tenggara di Bandar Utama, sebentar tadi.
Pengacara Next to Neelofa itu turut berterima kasih kepada pihak Lancome Malaysia kerana  kerjasama dengan jenama dari Perancis tersebut masih berterusan.

“Lancome telah banyak dan menjadi sebahagian daripada hidup saya sejak beberapa tahun lalu. Ini tanggungjawab besar kepada saya sebenarnya. Insya-Allah saya akan lakukan sebaik mungkin tugas ini.
“Malah saya amat berbesar hati dan menerima dengan hati yang terbuka apabila diberikan tawaran yang amat bermakna ini,” ujarnya.
Terdahulu Neelofa dan Lancome telah menjalinkan kerjasama sejak tahun 2017. Ketika itu dia dilantik sebagai duta Lancome Malaysia. K! ONLINE


Beri ruang pihak berkuasa selesai kes Adib
Oleh MOHD RIDZAUDDIN ROSLAN

7 Ogos 2020, 3:02 pm
KUALA LUMPUR – Cadangan Menteri Dalam Negeri, Datuk Seri Hamzah Zainudin bagi membuka semula inkues siasatan kematian Allahyarham Muhammad Adib Mohd. Kassim dilihat wajar diteruskan jika ia mampu menyelesaikan kes tersebut.
Presiden Kongres Kesatuan Pekerja-Pekerja Dalam Perkhidmatan Awam (Cuepacs), Adnan Mat berkata, pihaknya menyambut baik cadangan itu sekiranya mendapat persetujuan pihak Peguam Negara.
“Dalam hal ini, kami memberi sokongan sepenuhnya kepada kerajaan terutamanya Kementerian Perumahan dan Kerajaan Tempatan yang sentiasa memberi komitmen bagi memastikan kematian Muhammad Adib terbela.
“Cuepacs kekal dengan pendirian mahu pelaku jenayah dihadapkan ke muka pengadilan memandangkan Mahkamah Koroner memutuskan kematian Muhammad Adib disebabkan perbuatan jenayah,” katanya menerusi kenyataan akhbar hari ini.
Tambahnya, Cuepacs juga meminta semua masyarakat memberi ruang kepada pihak berkuasa dalam menjalankan siastan ke atas kematian Muhammad Adib.
“Pihak polis dan Peguam Negara wajar diberi ruang sepenuhnya bagi melakukan siasatan dan pendakwaan sekiranya bertujuan menyelesaikan kes berkenaan.

“Sebagai menghormati kes itu, kami juga meminta agar masyarakat tidak membuat spekulasi atau andaian berdasarkan fakta yang tidak benar,” ujarnya. – K! ONLINE


1,500 penduduk Napoh belum buat saringan
Oleh NORLIDA AKMAR IDROS

7 Ogos 2020, 2:18 pm
JITRA – Kerajaan negeri mendedahkan hanya separuh daripada penduduk sekitar pekan Napoh hadir membuat saringan Covid-19 bagi Kluster PUI Sivagangga di Klinik Kesihatan Napoh dekat sini sejak 29 Julai lalu.
Pengerusi Jawatankuasa Pembangunan Wanita, Keluarga dan Masyarakat serta Kebajikan negeri, Halimaton Shaadiah memberitahu, dianggarkan seramai 1,500 penduduk di situ belum membuat saringan.
“Saya meminta semua penduduk yang belum membuat saringan agar hadir ke klinik kesihatan dengan segera bagi mengelakkan lebih ramai dijangkiti wabak ini tanpa sedar,” katanya.
Beliau ditemui selepas menyerahkan bantuan makanan kepada 58 ketua keluarga di Kampung Natoi, Napoh susulan pelaksanaan Perintah Kawalan Pergerakan Diperketatkan (PKPD) secara pentadbiran di sini hari ini.
Bagaimanapun, kata Halimaton yang juga Ahli Dewan Undangan Negeri Bukit Kayu Hitam, 98 peratus penduduk di Kampung Bendang Dalam yang terletak berhampiran pekan Napoh didapati telah melakukan saringan.
“Saya ucapkan terima kasih kepada penduduk yang telah membuat saringan kerana kesedaran itu adalah tanggungjawab bersama demi keselamatan semua,” ujarnya.

Halimaton berkata, penyaluran bekalan keperluan termasuk makanan juga akan diberikan kepada penduduk terjejas terutama mereka yang diarah menjalani kuarantin.
“Dalam fasa pertama ini, agihan bekalan makanan akan dibuat kepada 1,164 ketua keluarga di kawasan terjejas di daerah Kubang Pasu manakala bantuan untuk penduduk di daerah Padang Terap akan diuruskan Jabatan Kebajikan Masyarakat (JKM),” katanya.
Tambahnya, bantuan daripada Kementerian Pembangunan Wanita, Keluarga dan Masyarakat pula akan disalurkan pada minggu hadapan. -K! ONLINE


PKPD mungkin dilaksana di Sanglang
Oleh KOSMO!

7 Ogos 2020, 1:02 pm
Oleh NUR NAZLINA NADZARI
KANGAR – Kerajaan negeri Perlis tidak menolak kemungkinan Perintah Kawalan Pergerakan Diperketatkan (PKPD) secara pentadbiran dilaksanakan di Sanglang berikutan peningkatan  kes Covid-19 di situ.
Sebelum ini, satu kes positif Covid-19 dilaporkan di Kampung Tanah Timbul, Sanglang.
Menteri Besar, Datuk Seri Azlan Man berkata, hari ini pihaknya menerima maklumat tidak rasmi kemungkinan 10 ahli keluarga terdekat individu yang didapati positif di Sanglang juga disahkan positif.
Kata beliau, semua individu terlibat tinggal serumah dengan mangsa.
“Jika ini benar, jumlah kes positif di Perlis akan meningkat kepada 30 kes. Sepuluh kes baharu ini akan disahkan Kementerian Kesihatan Malaysia pada hari ini,” katanya dalam status Facebook miliknya di sini hari ini.

Azlan berkata, kerajaan negeri tidak boleh memandang ringan perkara ini kerana wabak itu berbahaya dan kesannya sangat serius.
“Penduduk di kawasan terlibat harus bersedia jika langkah ini (PKPD) dilaksanakan,” katanya
Sementara itu, Azlan memberitahu, tidak mustahil Perlis akan masuk ke zon merah semula jika kes-kes positif semakin meningkat.
Beliau turut menyeru  seluruh rakyat negeri itu supaya mematuhi sepenuhnya prosedur operasi standard (SOP) yang ditetapkan bagi mengelakkan daripada keadaan menjadi lebih buruk. – K! ONLINE


Keputusan pembubaran DUN 17 Ogos depan
Oleh KOSMO!

7 Ogos 2020, 3:21 pm
Oleh Ivan Amirul
KOTA KINABALU – Mahkamah Tinggi Kota Kinabalu menetapkan 17 Ogos depan bagi mendengar penghujahan serta keputusan mengenai semakan kehakiman berkaitan pembubaran Dewan Undangan Negeri (DUN) Sabah.
Tarikh berkenaan dipilih selepas Pesuruhjaya Kehakiman, Leonard David Shim mendengar hujah dikemukan peguam, Tengku Fuad Tengku Ahmad, Penguam Kanan Persekutuan, Suzana Atan dan Peguam Besar Negeri Sabah, Brenndon Keith Soh.
Tengku Fuad mewakili 33 Ahli Dewan Undangan Negeri (ADUN) yang mengemukakan permohonan semakan terbabit.
Semua ADUN berkenaan adalah Musa Aman (Sungai Sibuga), Bolkiah Ismail (Pitas), Julita Mojungki ( Matunggong), Anita Baranting (Tandek), Musbah Jamli (Tempasuk), Japlin Akim (Usukan), Jahid Jahim (Tamparuli), Hajiji Mohd Noor (Sulaman), Joniston Bangkuai (Kiulu), Kenny Chua (Inanam), Ghulam Haidar Khan (Kawang), Mohd Ariffin Mohd Ariff (Membakut), Isnin Aliasnih (Klias), Limus Jury (Kuala Penyu).
ADUN lain ialah Matbali Musah (Sindumin), Dr Joachim Gunsalam (Kundasang), Masidi Manjun (Karanaan), Abidin Madingkir (Paginatan), Jeffrey Kitingan (Tambunan), Robert Tawik (Bingkor), Jamawi Jaafar (Kemabong), Ellron Angin (Sook), Bobbey Suan (Nabawan), James Ratib (Sugud), Abdul Rahman Kongkawang (Labuk), Masiung Banah (Kuamut), Saddi Abdul Rahman (Sukau), Osman Jamal (Balung), Nizam Abu Bakar Titingan (Apas), Hamisa Samat (Tg Batu), Abdul Muis Picho (Sebatik), Jaffari Waliam dan Ronnie Loh.

Dalam pada itu, Leonard turut mengarahkan Jabatan Peguam Negara memfailkan hujah mereka selewat-lewatnya pada 10 Ogos dan dibalas oleh pemohon pada 12 Ogos.
Antara hujah utama dikemukakan Tengku Fuad adalah mengikut Artikel 21 (2) mengenai ketidakwajaran untuk pembubaran DUN dan kegagalan Tun Juhar melaksanakan lunas perlembagaan di bawah Artikel 7 (1) untuk mempertimbangkan Tan Sri Musa yang mempunyai majoriti wakil rakyat dan perlu mengangkat sumpah sebagai Ketua Menteri.
Terdahulu, Musa bersama 32 ADUN lain yang menyatakan sokongan ke atasnya mengemukakan permohonan semakan kehakiman menerusi firma guaman FT Ahmad dan Co pada 4 Ogos lalu.
Permohonan terbabit meletakkan Yang di-Pertua Negeri Sabah, Tun Juhar Mahiruddin sebagai responden pertama, Datuk Seri Mohd Shafie Apdal selaku responden kedua, Suruhanjaya Pilihan Raya (SPR) sebagai responden ketiga dan kerajaan negeri selaku responden keempat. K! ONLINE


Penunggang motosikal maut dirempuh pemandu mabuk
Oleh KOSMO!

7 Ogos 2020, 2:31 pm
Oleh NUR NAZLINA NADZARI
KANGAR – Seorang lelaki maut selepas dirempuh sebuah kereta dipandu lelaki yang disyaki mabuk di Jalan Bohor Pulai dekat sini awal pagi tadi.
Mangsa, Mohd Shahfiq Muhammad Kabir, 32, yang menunggang motosikal maut di tempat kejadian berikutan parah di anggota badan selepas tercampak sejurus dirempuh kereta yang dipandu lelaki berusia 23 tahun.
Dalam kejadian kira-kira pukul 2 pagi itu, Mohd Shahfiq yang berasal dari Jejawi, Arau datang dari arah Kampung Behor Pulai melalui jalan berkenaan sebelum bertembung dengan kereta tersebut dari arah Utan Aji.
Setibanya di tempat kejadian, kereta suspek yang hilang kawalan telah memasuki laluan bertentangan dan merempuh mangsa dari hadapan.
Mangsa kemudiannya tercampak kira-kira 40 meter dari tempat kejadian dan motosikalnya telah diheret suspek sejauh 160 meter sebelum terbabas ke dalam sungai kecil di bahu jalan.

Ketua Polis Daerah Kangar, Superintendan Wari Kiew berkata, hasil ujian alkohol ke atas pemandu mendapati terdapat kandungan alkohol di dalam badannya melebihi had dibenarkan.
“Pemandu terbabit direman empat hari sehingga Isnin ini bagi membantu siasatan mengikut Seksyen 44 (1) Akta Pengangkutan Jalan 1987,” katanya di sini hari ini. – K! ONLINE


Wanita cuba bunuh diri diselamatkan bomba
Oleh KOSMO!

7 Ogos 2020, 12:57 pm
Oleh SHAMSUL KAMAL AMARUDIN
LUMUT – Seorang wanita yang mengalami tekanan perasaan cuba membunuh diri apabila mahu terjun dari tingkat tiga sebuah hotel bajet di Taman Acheh Jaya, Sitiawan, dekat sini pagi tadi.
Kelibat wanita berusia 33 tahun itu disedari orang ramai sebelum membuat panggilan kepada Jabatan Bomba dan Penyelamat Malaysia (JBPM).
Jurucakap JBPM Perak berkata, pihaknya menerima panggilan kecemasan pada pukul 9.49 pagi dan sepasukan anggota Balai Bomba dan Penyelamat (BBP) Sitiawan bergegas ke tempat kejadian.
“Sebaik tiba di tempat kejadian, kami mendapati wanita itu berada dalam posisi di tepi bangunan dan kelihatan cuba terjun dari bangunan itu,” katanya di sini hari ini.
Beliau berkata, anggota pasukan itu yang diketuai Pegawai Bomba Mohd Zaki Zainol mengambil masa kira-kira 30 minit untuk memujuk wanita itu sebelum berjaya menyelamatkannya.

Katanya, wanita itu kemudian diserahkan kepada pihak polis untuk siasatan lanjut dan operasi itu tamat pada pukul 10.30 pagi. – K! ONLINE


7,715 pulang ke tanah air sejak 24 Julai
Oleh NOR IDAYU BOSRO

7 Ogos 2020, 3:57 pm
PUTRAJAYA – Seramai 7,715 individu pulang ke tanah air melalui pintu masuk sempadan antarabangsa diarah menjalani perintah kuarantin wajib di stesen kuarantin yang ditetapkan selepas arahan itu diwajibkan mulai 24 Julai lalu.
Menteri Kanan (Keselamatan) Datuk Seri Ismail Sabri Yaakob berkata, daripada jumlah itu, 20 didapati positif Covid-19 dan telah dihantar ke hospital bagi menerima rawatan lanjut.
“Mereka telah pulang dari 30 negara termasuk Filipina, Thailand, Indonesia, Kemboja, Singapura,Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan dan Iran.
“Negara lain ialah Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis dan Australia,” katanya dalam satu kenyataan di sini hari ini.
Ismail Sabri berkata, mereka ditempatkan di 30 hotel dan lima Institut Latihan Awam (ILA) di Kuala Lumpur, Negeri Sembilan, Pulau Pinang, Kelantan, Sarawak, Selangor, Johor, Perak, Perlis dan Kedah.
Dalam pada itu, Ismail Sabri berkata, sebanyak 140 individu ditahan atas kesalahan ingkar arahan Perintah Kawalan Pergerakan (PKP) dengan 32 direman dan 108 dikompaun kerana terlibat dalam aktiviti kehadiran orang ramai yang menyukarkan penjarakan fizikal.

“Dua warganegara asing turut ditangkap kerana kesalahan imigresen menerusi sekatan jalan raya Operasi Benteng,” katanya. – K! ONLINE


Pegawai Imigresen mengaku bersalah terima rasuah
Oleh MOHD YUNUS YAKKUB

7 Ogos 2020, 11:21 am
SHAH ALAM – Seorang pegawai Imigresen mengaku bersalah di Mahkamah Sesyen di sini hari ini atas pertuduhan menerima rasuah berjumlah RM749.80 April lalu.
Amirul Salamat,41, membuat pengakuan tersebut selepas pertuduhan dibacakan di hadapan Hakim Rihaida Rafie.
Mengikut pertuduhan, tertuduh yang bertugas di Bahagian Khidmat Pengurusan Ibu Pejabat Jabatan Imigresen Malaysia di Putrajaya telah menerima wang berjumlah RM749.80 daripada seorang wanita.
Bapa kepada tiga anak itu menerima wang itu menerusi transaksi atas talian daripada akaun bank sebuah syarikat katering ke dalam akaun miliknya dengan tiada balasan yang kamu ketahui mempunyai hubungan dengan tugas-tugas rasmi sebagai penjawat awam di Jabatan Imigresen Malaysia.
Kesalahan itu dilakukan di Bandar Bukit Mahkota, Kajang dekat sini pada pukul 6.14 petang, 3 April lalu.
Justeru, dia boleh dipenjara sehingga dua tahun atau dengan denda atau kedua-duanya sekali jika disabitkan kesalahan mengikut Seksyen 165 Kanun Keseksaan.

Timbalan Pendakwa Raya Suruhanjaya Pencegahan Rasuah Malaysia (SPRM) Fadhli Ab. Wahab menawarkan jaminan sebanyak RM10,000 bersama seorang penjamin dan pasport antarabangsa diserahkan kepada mahkamah.
Sementara itu, Peguam Nur Fazrin Ahmad mewakili tertuduh memohon jaminan dikurangkan sebanyak RM3,000 berikutan terpaksa menyara isteri dan tiga orang anaknya berusia sembilan hingga 16 tahun.
“Anak guamnya juga bergaji harian dan mempunyai penyakit asma dan diabetes yang kronik selain perlu menyara ibu bapa mertua di Sabah,” katanya.
Mahkamah kemudiannya menetapkan ikat jamin RM5,000 dan membenarkan permohonan lain pihak pendakwaan.
Tarikh jatuh hukum ditetapkan 18 Ogos depan. – K! ONLINE


Stesen kereta api Jeddah terbakar
Oleh KOSMO!

7 Ogos 2020, 11:16 am
JEDDAH – Satu kejadian kebakaran berlaku di Stesen Kereta Api Laju Haramain di daerah Sulaymaniyah di sini malam semalam.
Jurucakap Pertahanan Awam Mekah, Kolonel Muhammad Al-Qarni berkata, kebakaran dikatakan berpunca daripada kabin sementara terletak di pekarangan stesen tersebut yang digunakan sebagai pejabat pengurusan.
“Pasukan Pertahanan Awam bergegas ke tempat kejadian sejurus menerima panggilan mengenai kejadian kebakaran di pekarangan stesen itu pada pukul 7.27 malam (waktu tempatan).
“Anggota bomba berusaha mengawal kebakaran supaya tidak merebak ke kawasan bersebelahan dan kita mendapati tiada mangsa yang terlibat,” katanya. – Agensi


Tun M tubuh parti baharu petang ini
Oleh SAIRUL ZAMRI MISRANI

7 Ogos 2020, 10:45 am
KUALA LUMPUR – Bekas Pengerusi Parti Pribumi Bersatu Malaysia (Bersatu), Tun Dr. Mahathir Mohamad dijangka menubuhkan sebuah parti baharu dinamakan Parti Bersatu Rakyat Malaysia pada petang ini.
Menurut sumber, satu majlis pengumuman bagi penubuhan parti baharu itu oleh kem Dr. Mahathir bersama enam lagi pemimpin Bersatu yang dipecat difahamkan akan diadakan di sebuah hotel di Bangsar pada jam 4.30 petang nanti.
Bagaimanapun, perkara itu masih bergantung kepada keputusan kes saman dikemukakan Dr. Mahathir dan lima pemimpin Bersatu lain bagi mencabar keputusan pemecatan mereka di Mahkamah Tinggi Kuala Lumpur hari ini.
Pada 9 Jun lalu, Dr. Mahathir dan enam yang lain mengemukakan saman ke atas Presiden Bersatu, Tan Sri Muhyiddin Yassin, tiga pemimpin Bersatu lain dan Pertubuhan Pendaftar (ROS) bagi mencabar keputusan pemecatan mereka dari jawatan masing-masing dalam Bersatu. – K! ONLINE.


10 juta rakyat Afghanistan kena Covid-19?
Oleh KOSMO!

7 Ogos 2020, 12:25 pm
KABUL – Hampir satu pertiga populasi penduduk di Afghanistan atau 10 juta orang dianggarkan telah dijangkiti koronavirus, menurut satu laporan Kementerian Kesihatan yang dikeluarkan kelmarin.
Angka itu diperoleh menerusi satu kajian berdasarkan ujian antibodi ke atas kira-kira 9,500 orang di seluruh negara dengan bantuan teknikal Pertubuhan Kesihatan Sedunia (WHO), kata Menteri Kesihatan, Ahmad Jawad Osmani pada satu taklimat akhbar.
Kaji selidik itu menganggarkan sebanyak 31.5 peratus populasi penduduk terkena jangkitan virus. Kadar jangkitan tertinggi ialah di bandar Kabul dengan lebih separuh daripada lima juta penduduk dikhuatiri terkena jangkitan.
Bagaimanapun, Afghanistan dengan populasi penduduk kirakira 32 juta orang itu berdepan batasan ujian saringan Covid-19. Angka rasmi kes Covid-19 yang dilaporkan cuma 36,000 kes dengan lebih 1,200 kematian.
“Gelombang kedua jangkitan sedang berlaku di semua tempat di seluruh dunia dan kami tidak terkecuali. Kami akan menggunakan maklumat kaji selidik ini sebagai persiapan untuk berdepan kemungkinan jangkitan gelombang kedua,” kata Ahmad Jawad.
Lebih 18 juta orang di seluruh dunia disahkan dijangkiti virus pembunuh itu sejak mula dikesan di China pada akhir tahun lalu. Virus Covid-19 dikesan di Afghanistan pada Februari lalu pada ketika beribu-ribu migran kembali dari negara jiran Iran.

Afghanistan yang musnah akibat peperangan selama beberapa dekad turut berdepan kesukaran mengekang penularan Covid-19. Satu kaji selidik kadar kematian akibat koronavirus di Afghanistan akan dijalankan dalam masa terdekat. – AFP


Maqis rampas 87 tan bawang dari India
Oleh MOHD SYALMIZI HAMID

7 Ogos 2020, 11:54 am
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) negeri merampas kira-kira 87 tan bawang besar dari India ketika pemeriksaan di Terminal Kontena Butterworth Utara (NBCT), Butterworth di sini pada Selasa lalu.
Rampasan ketika pemeriksaan rutin kira-kira pukul 4.20 petang itu dilakukan selepas produk berkenaan didapati dibawa masuk tanpa mematuhi syarat permit import.
Menurut Pengarah Maqis negeri, Zarina Ramli, siasatan pihaknya mendapati pengimport tidak mematuhi syarat seperti yang dinyatakan pada permit import Maqis iaitu tidak mematuhi Sijil Perakaun 3P (penggredan, pembungkusan dan pelabelan).
“Justeru sebanyak 87,004 kilogram bawang besar yang bernilai RM64,852.98 dirampas bagi siasatan lanjut,” katanya dalam satu kenyataan di sini hari ini.
Menurut Zarina, kegagalan untuk mengemukakan maklumat tersebut adalah menjadi suatu kesalahan di bawah Seksyen 15(1), Akta Perkhidmatan Kuarantin dan Pemeriksaan Malaysia 2011 (Akta 728).
Menurutnya, jika sabit kesalahan boleh didenda tidak melebihi RM100,000 atau dipenjara selama tempoh tidak melebihi 6 tahun atau keduanya sekali di bawah Seksyen 15(2) Akta yang sama. – K! ONLINE


Guan Eng mengaku tidak bersalah
Oleh NUZULSHAM SHAMSUDDIN

7 Ogos 2020, 11:29 am
KUALA LUMPUR – Bekas Menteri Kewangan Lim Guan Eng mengaku tidak bersalah di Mahkamah Sesyen di sini sebentar tadi atas satu pertuduhan meminta suapan berhubung projek pembinaan jalan-jalan utama dan terowong dasar laut di Pulau Pinang.
Guan Eng ,60, membuat pengakuan tidak bersalah itu selepas pertuduhan dibacakan terhadapnya di hadapan Hakim Azura Alwi.
Mengikut pertuduhan, Ahli Parlimen Bagan itu didakwa sebagai Ketua Menteri Pulau Pinang, telah secara rasuah meminta bagi pihak dirinya sendiri suatu suapan, iaitu, balasan berharga berupa 10% daripada keuntungan yang akan diperolehi kelak daripada Datuk Zarul Ahmad Mohd. Zulkifli.
Suapan itu adalah sebagai upah bagi melakukan suatu perkara yang dicadangkan, iaitu,
membantu syarikat Zarul Ahmad dilantik untuk
melaksanakan Projek Pembinaan Jalan-Jalan Utama dan Terowong di Pulau Pinang.
Kesalahan itu didakwa dilakukan berhampiran Hotel The Gardens, Lingkaran Syed Putra, Mid Valley City, di sini pada Mac 2011.
Berikutan itu pertuduhan dikemukakan mengikut
di bawah seksyen16(a)(A) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah Seksyen 24(1) Akta yang sama.

Hukuman itu memperuntukkan penjara maksimum 20 tahun dan tidak kurang daripada lima kali ganda jumlah atau nilai suapan atau RM10,000 atau mana-mana yang lebih tinggi jika sabit kesalahan.
Terdahulu Timbalan Pendakwa Raya SPRM Wan Shaharudin Wan Ladin mencadangkan ikat jamin RM2 juta dengan syarat-syarat tambahan tertuduh perlu melapor diri di pejabat SPRM pada minggu pertama setiap bulan.
“Jumlah yang ditawarkan adalah munasabah memandangkan kesalahan yang dilakukan serius kerana semasa kejadian tertuduh memegang jawatan sebagai Ketua Menteri Pulau Pinang.
“Kesalahan yang dilakukan telah menyebabkan ketidakkepercayaan masyarakat dan perbuatan itu (rasuah) ibarat kanser pada rakyat,” katanya.
Bagaimanapun peguam Gobind Singh Deo yang mewakili Guan Eng memaklumkan kepada mahkamah jumlah yang ditawarkan pihak pendakwaam terlalu tinggi.
“Sepanjang siasatan dilakukan anak guam saya telah memberikan kerjasama yang baik pada pihak berkuasa dan sehingga pukul 10 malam semalam beliau masih lagi hadir ke pejabat SPRM memberikan kerjasama,” kata Gobind.
Selepas mendengar permohonan kedua-dua belah pihak, Azura membenarkan Guan Eng diikat jamin RM1 juta dengan dua penjamin dengan RM500,000 dibayar pada hari ini manakala baki RM500,000 lagi dibayar pada Isnin depan.
Azura turut memerintahkan pasport tertuduh diserahkan kepada mahkamah sehingga kes selesai dan 9 September depan ditetapkan sebutan semula kes.
Pada bulan lalu, Guan Eng diminta hadir tiga kali ke Ibu Pejabat SPRM Putrajaya iaitu pada 22, 23 dan 26 Julai lalu bagi memberi keterangan berhubung kes projek terowong dasar laut itu. – K! ONlLINE


Hospital dikosongkan selepas pasar besar terbakar di UAE
Oleh KOSMO!

7 Ogos 2020, 11:12 am
DUBAI – Satu kejadian kebakaran besar berlaku di sebuah pasar besar buah-buahan dan sayur-sayuran di Amiriah Ajman di Emiriyah Arab Bersatu (UAE) kelmarin, lapor portal berita Khaleej Times.
Kebakaran kira-kira pukul 6.30 petang (waktu tempatan) kelmarin itu berjaya dikawal selepas tiga jam dan tiada mangsa dilaporkan terkorban, menurut Ketua Polis Ajman, Mejar Jeneral Sheikh Sultan Abdullah Al Nuaimi.
“Unit pertahanan awam dan seramai 25 anggota polis serta beberapa kenderaan ambulans tiba ke lokasi kebakaran dalam tempoh tiga minit,” katanya.
Sebelum ini, pasar dengan 100 ruang niaga berkenaan ditutup selama empat bulan sebagai langkah mencegah penularan pandemik Covid-19, menurut laporan portal The National.
Anggota penyelamat turut mengosongkan beberapa bangunan termasuk Hospital Pakar Ajman yang terletak berhampiran pasar berkenaan.
Usaha memadamkan kebakaran itu melibatkan unit bomba dari Ajman serta dibantu pasukan bomba dari Dubai, Sharjah dan Umm Al Quwain. Sebanyak tujuh jentera bomba dikerah ke kawasan kebakaran. – AGENSI


12 masjid di Perlis diarah tutup
Oleh KOSMO!

7 Ogos 2020, 11:13 am
ARAU – Majlis Agama Islam dan Adat Istiadat Melayu Perlis (MAIPs) mengarahkan semua 12 buah masjid dalam Dewan Undangan Negeri (DUN) Sanglang dan kawasan berdekatan ditutup mulai hari ini sehingga ke satu tempoh yang akan diumumkan.
Raja Muda Perlis Tuanku Syed Faizuddin Putra Jamalullailvbertitah, penutupan masjid itu dilakukan berikutan berulangnya penularan wabak Covid-19 di negeri ini.
Majlis Agama Islam dan Adat Istiadat Melayu Perlis (MAIPs) mengarahkan semua 12 buah masjid dalam Dewan Undangan Negeri (DUN) Sanglang dan kawasan berdekatan ditutup mulai hari ini sehingga ke satu tempoh yang akan dimaklumkan kelak.
“Dengan itu, solat Jumaat hari ini diganti dengan Solat Zohor di rumah masing-masing,” titah baginda yang juga Yang Dipertua MAIPs menerusi satu kenyataan hari ini.
Baginda bertitah individu yang berada dalam kawasan terlibat juga dilarang keluar dari kariah masing-masing untuk melakukan solat atau mengimarahkan masjid di kariah lain.
Tujuh masjid yang ditutup di DUN Sanglang ialah Masjid Al-Rahman,Kampung Simpang Sanglang; Masjid Al-Maghfirah, Sungai Korok; Masjid Darul Salam, Kampung Padang Keria; Masjid Al-Makmur, Kampung Bongor Kudung; Masjid Al-Furqan, Kampung Bunga Emas; Masjid Asy-Syakur, Kampung Permatang Bongor dan Masjid Dato’ Jaafar Hassan, Kampung Sungai Padan.

Turut ditutup ialah tiga buah masjid dalam DUN Simpang Empat iaitu Masjid Putra, Simpang Empat; Masjid Al-‘Ilmi, Sungai Berembang dan Masjid Ameer Fawwaz, Kampung Sungai.
Sementara itu, dalam DUN Guar Sanji, dua buah masjid yang tersenarai ialah Masjid Nurul Yaqin, Kampung Chantik Bangun dan Masjid Nurul Muttaqin, Kampung Che Ok. – K! ONLINE


Polis kesan individu sebar berita palsu Covid-19
Oleh KOSMO!

7 Ogos 2020, 12:18 pm
Oleh SITI NUR MAS ERAH AMRAN
SEBERANG PERAI – Polis sedang mengesan individu yang menyebarkan mesej suara melalui aplikasi WhatsApp yang mengandungi berita palsu kononnya pekerja sebuah restoran nasi kandar di Jalan Chain Ferry, Butterworth di sini dijangkiti Covid-19 semalam.
Ketua Polis Daerah Seberang Perai Utara, Asisten Komisioner Noorzainy Mohd Noor berkata, dalam kejadian kira-kira pukul 4 petang itu, mangsa yang juga pengarah restoran terbabit mendakwa menerima mesej itu daripada rakannya.
“Mesej suara dalam bahasa Tamil itu mendakwa pekerja restoran berkenaan telah dijangkiti Covid-19 dan susulan kejadian itu, semua pelanggan meninggalkan premis malah diminta supaya tidak berkunjung ke sana.
“Menerusi pesanan suara sama, turut disertakan gambar restoran terbabit,” katanya kepada pemberita di sini hari ini.
Mengulas lanjut, beliau berkata berdasarkan rakaman keterangan mangsa, mesej terbabit adalah tidak benar sama sekali.

“Mangsa mendakwa menerima mesej terbabit daripada rakannya dan hasil soal siasat rakannya pula mendapati mesej itu diterima daripada seorang lagi rakan yang gagal dihubungi bagi mengenal pasti sumber mesej berkenaan.
“Selain itu, mangsa turut mendakwa terdapat seorang pelanggan yang berada di dalam premis pada pukul 7.50 pagi hari sama bertindak mengambil gambar restoran terbabit menerusi pemeriksaan kamera litar tertutup.
“Maklumat individu terbabit ada dicatatkan di pintu masuk restoran namun gagal dihubungi setakat ini,” katanya. – K! ONLINE


Isteri Guan Eng beri keterangan di SPRM P. Pinang
Oleh MOHD SYALMIZI HAMID

7 Ogos 2020, 12:22 pm
GEORGE TOWN – Isteri kepada bekas Menteri Kewangan, Lim Guan Eng, Betty Chew hadir di pejabat Suruhanjaya Pencegahan Rasuan Malaysia (SPRM) di sini hari ini dipercayai bagi memberi keterangan berhubung kes terowong dasar laut.
Betty dilihat tiba di bangunan itu kira-kira pukul 10.45 pagi dipercayai ditemani peguamnya, Lee Khai dan adik iparnya, Lim Hui Ying.
Difahamkan, beberapa individu lain akan memberi keterangan berkaitan kes sama di pejabat SPRM di sini hari ini termasuk dua Ahli Majlis Mesyuarat Negeri (Exco) kerajaan Pulau Pinang. – K! ONLINE


Tempoh dua tahun cukup buat Malaysia persiapkan diri
Oleh MUHAMMAD ZUHAILY BADLISHAH

7 Ogos 2020, 10:10 am
PENGENDALI sementara skuad hoki negara, Muhammad Amin Rahim mempertahankan kemampuan anak-anak buahnya dalam misi meraih pingat emas Sukan Asia 2022 di Hangzhou, China sekali gus layak ke Sukan Olimpik 2024 di Paris, Perancis.
Amin percaya, tiada sebab skuad negara tidak mampu menjuarai temasya berprestij Asia itu buat kali pertama sepanjang 16 penglibatan Malaysian Tigers sejak edisi Tokyo 1958 dalam tempoh dua tahun persediaan bermula dari sekarang.
Bekas fliker negara itu juga percaya barisan kejurulatihan tempatan mempunyai aura tersendiri untuk menghadiahkan kejayaan buat Malaysian Tigers seperti yang dilakukan Stephen Van Huizen sewaktu meraih pingat perak Sukan Asia 2018.
“Tempoh dua tahun agak lama. Jika kita ada perancangan dan latihan yang betul, jadi saya tidak nampak kenapa kita tidak boleh memenangi pingat emas.
“Kalau tengok pada Sukan Asia 2018, kita hampir menang pingat emas dan ketika itu Stephen (Van Huizen) bersama kita, bukannya jurulatih dari luar negara. Ia bukan satu tugas mustahil dicapai barisan kejurulatihan tempatan.
“Kita ada kombinasi yang bagus antara senior dan remaja. Jadi tempoh dua tahun cukup untuk kita persiapkan pasukan,” katanya selepas sesi latihan di Stadium Hoki Nasional, Bukit Jalil, Kuala Lumpur semalam.

Amin dijangka menggalas tanggungjawab itu sehingga awal bulan depan kerana ketua jurulatih baharu, Arul Selvaraj perlu menjalani tempoh kuarantin wajib selama dua minggu sebaik tiba di Malaysia dari Ireland pada 15 Ogos ini.
Beliau yang akan kembali memegang peranannya sebagai pembantu kepada Arul, percaya komunikasi dua hala yang lebih berkesan akan wujud antara pemain dengan ketua jurulatih kerana ia adalah faktor paling penting dalam setiap pasukan. – K! ONLINE


Leclerc akui masih hormati Hamilton
Oleh KOSMO!

7 Ogos 2020, 10:04 am
LONDON – Pelumba muda pasukan Ferrari, Charles Leclerc mengakui sangat menghormati juara dunia enam kali, Lewis Hamilton yang dianggap sebagai salah seorang jaguh Formula Satu (F1) terbaik sepanjang zaman.
Kata Leclerc, pelumba kelahiran England itu wajar dihormati dalam arena perlumbaan F1 meskipun Hamilton mewakili Mercedes yang merupakan pasukan pesaing utama Ferrari.
“Saya rasa Hamilton tidak mendapat pengiktirafan yang sewajarnya dan saya tidak tahu kenapa ia berlaku. Secara peribadi, saya menjadikan Hamilton sebagai idola kerana dia adalah salah seorang pelumba F1 terbaik sepanjang zaman.
“Dia sangat konsisten dalam memburu kejuaraan selain memiliki mentaliti kemenangan yang tinggi. Justeru, tidak hairanlah pasukan Mercedes berjaya mendominasi saingan F1 sejak beberapa tahun lalu.
“Kombinasi jentera yang pantas dengan corak pemanduan Hamilton sangat sempurna dan sukar buat pasukan pesaing seperti kami memecah dominasi tersebut,” katanya.
Sebagai rekod, Hamilton berjaya merekodkan kemenangan bersih pasukan Mercedes pada kalendar F1 musim ini selepas menjuarai Grand Prix (GP) British minggu lalu meskipun tayar jenteranya ‘pecah’ pada pusingan terakhir.

Kemenangan tersebut meletakkan Hamilton selesa mendahului carta pelumba dengan 88 mata selepas mengharungi empat perlumbaan musim ini, manakala Leclerc berada di kedudukan kelima dengan 33 mata. – AGENSI


JPJ Perlis disanitasi
Oleh KOSMO!

7 Ogos 2020, 10:10 am
Oleh NUR NAZLINA NADZARI
ARAU – Jabatan Pengangkutan Jalan (JPJ) Perlis melakukan sanitasi di dua blok bangunannya di sini hari ini setelah seorang pelanggan lelaki disahkan positif Covid-19.
Pelanggan terbabit dilaporkan berurusan di kaunter pembaharuan lesen di cawangan tersebut pada 24 Julai lalu.
Proses sanitasi dilakukan anggota Jabatan Bomba dan Penyelamat Malaysia (JBPM) Perlis melibatkan 12 anggota pada pukul 7.15 pagi tadi dan tamat kira-kira sejam kemudian.
Pengarah JPJ Perlis, Fatimah Mohamed Ali Piah berkata, pihaknya menerima panggilan daripada Ibu Pejabat Polis Daerah (IPD) Kota Setar semalam bagi memaklumkan perkara tersebut.
Katanya, pelanggan terbabit yang hadir pada pukul 9 pagi dan merupakan pelanggan ke-61 pada hari itu telah disaring terlebih dahulu.

“Bacaan suhu lelaki itu adalah 36.9 celcius serta menggunakan cecair pembersih tangan sebelum dibenarkan masuk ke ruang menunggu kaunter bahagian perlesenan.
“Terdapat dua orang kakitangan yang mempunyai kontak sementara dengan pelanggan tersebut  iaitu seorang dari Unit Komunikasi Korporat manakala seorang lagi dari Bahagian Perlesenan,” katanya.
Kata beliau, kedua-dua kakitangan itu telah menjalani pemeriksaan kesihatan di Hospital Tuanku Fauziah di Kangar kira-kira pukul  4.30 petang semalam dan keputusan negatif serta tidak dikuarantin.
Tambahnya, proses sanitasi dilakukan di Bahagian Pendaftaran dan Perlesenan serta Bahagian Penguatkuasaan iaitu bahagian yang mempunyai kaunter dan ruang menunggu. -K! ONLINE


Dayang takut pembedahan kosmetik, cantik tak semestinya putih
7 Ogos 2020, 10:06 am
KUALA LUMPUR – Penyanyi Dayang Nurfaizah mengakui tidak pernah terfikir untuk melakukan sebarang pembedahan kosmetik kerana bimbang risiko jangka panjang terhadap dirinya.
Penyanyi berusia 39 tahun itu sebaliknya sangat selesa dengan wajah semula jadi yang ada pada dirinya, termasuk warna kulit tanpa terikut-ikut dengan kegilaan kebanyakan wanita sekarang yang mahu tampil putih.
“Bagi mereka memilih untuk lakukan pembedahan kosmetik nak mancungkan hidung, tajamkan dagu dan suntik bahan pengisi atau filler pada bibir, itu adalah pilihan mereka.
“Tetapi sejujurnya saya tidak pernah terfikir untuk buat semua itu sebab takut. Bimbang jika wajah berubah dan perubahan itu tidak menjadi.
“Malah perkara itu memberi kesan untuk jangka masa panjang dan akan kekal tanpa boleh diubah ke bentuk asal, jadi saya tidak mahu mengubah apa-apa yang ada pada diri,” ujarnya kepada Kosmo! Online ditemui pada majlis pelancaran dan pelantikan sebagai duta produk kecantikan Bungaa, semalam.
DAYANG tiada keberanian untiuk melakukan sebarang pembedahan kosmetik.

Pada masa sama, pelantun lagu Lelaki Teragung itu juga berkata, dia sangat selesa dengan tona warna kulitnya yang sawo matang dan enggan mengubah atau mencerahkannya dengan mencuba sebarang produk pemutihan.

“Itu kehendak individu dan masyarakat kita perlu sedar bahawa cantik tidak semestinya berkulit putih sahaja.
“Apa yang paling penting ialah kulit kita. Jika kulit sihat, sekali gus buatkan kita rasa yakin. Itulah makna sebenar kecantikan pada saya. Kita perlu yakin dengan diri sendiri,” ujarnya. K! ONLINE


Raja pecut Asia Tenggara idam layak ke Sukan Olimpik Tokyo
Oleh MUHAMMAD ZUHAILY BADLISHAH

7 Ogos 2020, 10:10 am
PELARI pecut negara, Muhammad Haiqal Hanafi sedar peluangnya cukup tipis untuk layak ke Sukan Olimpik 2020 di Tokyo, Jepun walaupun temasya berprestij dunia itu ditunda ke tarikh 25 Julai hingga 7 Ogos tahun depan disebabkan pandemik Covid-19.
Bagaimanapun, raja pecut Asia Tenggara itu tetap berusaha sedaya upaya untuk mencapai impian berkenaan sekali gus muncul atlet pecut lelaki negara pertama layak ke Olimpik dalam tempoh 16 tahun.
“Atlet olahraga sebelum ini cuma buat latihan statik untuk tingkatkan kekuatan (otot) dan dari segi endurance (ketahanan) pula tidak dapat dilakukan sewaktu PKP (Perintah Kawalan Pergerakan) sebelum ini.
“Peluang untuk layak sebenarnya agak tipis tetapi tidaklah mustahil. Andai kata saya layak ke Sukan Olimpik, itu adalah rezeki saya sebab kalau kita mahukan sesuatu, kita akan cuba berusaha mendapatkannya,” katanya.
Haiqal, 21, mempunyai rekod peribadi 10.35 saat (s) dalam acara 100 meter (m) dan 21.20s untuk 200m tetapi catatan untuk kedua-dua acara itu dilihat masih jauh dengan had kelayakan yang ditetapkan Olahraga Dunia.
Untuk layak ke Sukan Olimpik 2020, pemenang pingat emas Sukan SEA Manila 2019 itu perlu melepasi catatan masa 10.05s untuk 100m dan 20.24s bagi 200m.

Kali terakhir atlet Malaysia bersaing dalam acara 100m di pentas Sukan Olimpik ialah Watson Nyambek sewaktu edisi 2000 di Sydney, Australia yang menyaksikan legenda pecut negara itu terkandas di peringkat saringan.
Bagi acara 200m pula, Nazmizan yang juga bekas raja pecut Asia Tenggara 2003, mengalami nasib sama dengan Watson apabila gagal melepasi peringkat saringan pada edisi 2004 di Athens, Greece.
Sebagai rekod, ratu pecut negara, Zaidatul Husniah Zulkifli adalah atlet wanita terakhir negara yang membuat penampilan dalam Sukan Olimpik selepas mendapat tiket wild card untuk acara 100m di Rio de Janeiro, Brazil pada 2016. – K! ONLINE


Tanda harga Luqman RM20 juta
Oleh MUHAMAD ARDIE PUTRA SUHAIMI

7 Ogos 2020, 10:10 am
Kortrijk tetapkan nilai perpindahan penyerang skuad B-19 negara
PEMILIK kelab K.V. Kortrijk, Tan Sri Vincent Tan meletakkan tanda harga sebanyak RM20 juta dalam klausa perpindahan pada kontrak penyerang skuad bawah 19 tahun (B-19) negara, Luqman Hakim Shamsudin yang ditandatangani selama lima tahun semalam.
Kata Vincent, nilai klausa perpindahan itu sememangnya ada dalam kontrak yang ditandatangani oleh pemain kelahiran Kelantan itu tetapi nilai sebenar tidak dapat didedahkan secara umum.
“Sudah tentu jika Luqman beraksi dengan baik, bakatnya akan dirisik oleh kelab-kelab lain dirantau Eropah. Cuma, klausa itu tidak boleh didedahkan dengan rasmi tetapi nilainya kemungkinan RM20 juta.
“Namun, pihak yang bakal untung nanti adalah bekas pasukan Luqman, Selangor kerana mereka boleh mendapat sedikit sebanyak nilai perpindahan pemain itu jika berhijrah daripada K.V Kortrijk kelak,” katanya pada Majlis Menandatangani Kontrak di Hotel Berjaya Times Square, Kuala Lumpur semalam.
Tanda harga yang diletakkan oleh Vincent ke atas Luqman itu sekali gus menjadikannya pemain termahal negara mengatasi klausa perpindahan yang ditetapkan Johor Darul Ta’zim (JDT) ke atas pemain sayap, Akhyar Rashid sebanyak RM12 juta tahun lalu.

Sebagai rekod, Luqman telah diiktiraf di Eropah sebagai salah seorang daripada 100 pemain muda terbaik dan turut tercalon dalam senarai awal anugerah berprestij, Golden Boy tahun ini.
Malah, ejen Luqman yang berpangkalan di Eropah sebelum ini turut mengakui bahawa pemain berusia 18 tahun itu mendapat risikan dua kelab ternama iaitu Bayer Leverkusen dan Newcastle United sebelum mengambil keputusan untuk bersama K.V. Kortrijk.
Sementara itu, Setiausaha Agung Persatuan Bola Sepak Selangor (FAS), Dr. Johan Kamal Hamidon turut mengesahkan ada terma dan syarat yang ditetapkan sebelum membenarkan Luqman berhijrah ke kelab divisyen pertama Belgium itu.
“Kami tidak mengambil sebarang wang perpindahan ke atas K.V Kortrijk. Bagaimanapun, harus diakui terma khusus telah dipersetujui bahawa kami akan menerima sedikit sebanyak nilai perpindahan Luqman jika dia mahu berhijrah ke pasukan lain pada masa depan.
“Namun, jumlah peratusan yang bakal FAS terima nanti tidak boleh didedahkan demi menghormati kontrak yang ditandatangani oleh Luqman,” katanya. – K! ONLINE


Luqman mahu tempa nama di Eropah
Oleh MUHAMAD ARDIE PUTRA SUHAIMI

7 Ogos 2020, 10:10 am
PENYERANG sensasi skuad bawah 19 (B-19) negara, Luqman Hakim Shamsudin tidak mahu penghijrahannya ke kelab Belgium, K.V. Kortrijk sekadar melepaskan batuk di tangga, sebaliknya menganggap ia peluang keemasan untuk mahu mencipta nama di Eropah.
Luqman mengakui tekanan sangat besar memandangkan harapan tinggi yang diletakkan ke atas bahunya sebagai pemain pertama negara berkelana ke salah satu pasukan yang beraksi di liga utama Eropah.
“Saya tahu tekanan apabila berhijrah ke Eropah ini sangat tinggi tetapi saya percaya dengan kemampuan untuk memberikan 100 peratus buat kelab K.V. Kortrijk. Terima kasih diucapkan kepada Tan Sri Vincent Tan (pemilik) kerana memberi kepercayaan penuh buat saya.
“Secara jujur, ini adalah peluang buat saya mencipta nama di negara luar, malah saya sudah bersedia secara mental dan fizikal walaupun mungkin saya hanya akan bergerak secara solo (tanpa ditemani keluarga) ke Belgium dalam masa terdekat ini,” katanya pada sidang akhbar di Hotel Berjaya Times Square semalam.
Sementara itu, Vincent mengesahkan kelab K.V. Kortrijk tidak mempunyai masalah untuk melepaskan Luqman kembali menyertai skuad B-19 negara kendalian Brad Maloney yang sedang membuat persiapan untuk mengharungi Kejuaraan AFC B-19 di Uzbekistan Oktober depan.
“Luqman akan terbang ke Belgium minggu depan dan akan melaporkan diri bersama pasukan utama K.V. Kortrijk. Namun, mungkin dia hanya akan berada di sana dalam tempoh sebulan sebelum pulang bersama skuad B-19 untuk mengharungi saingan Kejuaraan AFC B-19.

“Kelab tidak mempunyai masalah untuk melepaskannya jika dia dipanggil untuk sertai pasukan kebangsaan dan itu adalah persefahaman yang dipersetujui sebelum ini.
“Tidak kira ketika bersama pasukan K.V Kortrijk atau skuad kebangsaan, paling penting saya mahu dia bekerja keras kerana tahun pertama berkelana ke Eropah adalah fasa penting buat dirinya meningkatkan prestasi,” katanya. – K! ONLINE


Azean sasar sejuta subscribers
Oleh KOSMO!

7 Ogos 2020, 10:10 am
Kambing Golek bantu lonjak nama dalam permainan video
Oleh ISWAN SHAFIQ ISA
Nama Kambing Golek mungkin tidak perlu diperkenalkan lagi dalam kalangan para peminat permainan video dalam talian popular, VRChat atau penstriman secara langsung di laman perkongsian video terkenal, YouTube.
Bagaimanapun, bagi sesiapa yang tidak pernah mengikuti perkembangan permainan video itu, mendengar nama tersebut pastinya akan membuatkan mereka terpinga-pinga dan dahi berkerut apabila mengetahui bahawa pemilik nama itu merupakan seorang gadis manis yang bertudung.
Ketika diajukan soalan berhubung pemilihan nama Kambing Golek kepada pemiliknya, Azean Abdul Malik, 22, dia sendiri tidak dapat memberikan jawapan tepat mengapa nama unik itu menjadi pilihannya.
“Sampai sekarang saya tidak ada jawapan untuk soalan itu,” kata gadis kelahiran Pulau Pinang itu kepada Kosmo! baru-baru ini.

AZEAN terkenal dalam kalangan peminat-peminat permainan video dengan nama unik iaitu Kambing Golek.

Bagaimanapun, pemegang Ijazah Sarjana Muda Komunikasi Massa dari Universiti Teknologi Mara (UiTM) Shah Alam itu tidak menafikan bahawa populariti nama Kambing Golek sedikit sebanyak membantu melonjakkan namanya dalam industri penstriman video dalam talian.
“Laman permainan video di YouTube yang menggunakan nama Kambing Golek ini sebenarnya telah wujud sejak tiga tahun lalu dengan mempunyai 300 orang subscribers (pengikut) pada peringkat permulaan.
“Sehingga kini jumlah subscribers saya sudah melebihi 230,000 dan mungkin saya akan fokus untuk mendapatkan sehingga sejuta subscribers tidak lama lagi. Itu sasaran saya,” ujar Azean.
Selain YouTube, Kambing Golek juga mempunyai hampir 70,000 dan 30,000 pengikut masing-masing dalam laman Instagram atau Facebook yang menggunakan nama Wakambing.
Difahamkan, video penstriman yang dilakukan Azean juga pernah mencecah 600,000 tontonan dalam masa yang singkat dan gadis itu sendiri pernah dilabelkan sebagai antara lima streamer popular wanita ketika ini oleh portal Thelaki.

Jelas Azean, dia pernah berhasrat menyambung pengajiannya ke peringkat lebih tinggi, namun terpaksa menangguhkannya buat sementara waktu bagi memberi fokus kepada kerjayanya sebagai pencipta kandungan untuk permainan video dalam talian.
“Saya gembira dengan apa yang saya lakukan ketika ini dan nasihat saya terutamanya kepada golongan wanita serta mereka yang berminat dan baru mahu berjinak-jinak dengan permainan video ini, teruskan sahaja dengan minat anda. Tidak perlu ambil kisah sangat apa kata orang terhadap kita kerana itu minat kita.
“Lagipun dunia permainan video ini luas. Ada bakat untuk streamer, caster (pengulas), game developer (pembangun perisian permainan video) dan sebagainya.
“Tidak perlu PC (komputer peribadi) yang canggih untuk bermula kerana telefon pintar atau sebarang peranti berkaitan boleh digunakan untuk tujuan itu asalkan anda gembira.
“Tapi ingat, kena disiplin apatah lagi kalau kita masih bergelar seorang pelajar,” katanya yang mula terjebak dengan dunia ini seawal usia tujuh tahun menerusi permainan video popular ketika itu, Nintendo Classic. – K! ONLINE


Mahkamah benar Muhyiddin batal saman Tun M
Oleh KOSMO!

7 Ogos 2020, 10:34 am
KUALA LUMPUR – Mahkamah Tinggi di sini sebentar tadi membenarkan permohonan Tan Sri Muhyiddin Yassin dan tiga lagi untuk membatalkan saman Tun Dr Mahathir Mohamad dan lain-lain berhubung pembatalan keahlian mereka dalam Parti Pribumi Bersatu Malaysia (Bersatu).
Dr. Mahathir sebelum ini menyaman Muhyiddin dan beberapa lagi memohon perisytiharan, antaranya mereka adalah ahliyang sah, masih lagi memegang jawatan dalam parti (bagi pemegang jawatan) dan layak untuk bertanding pada pemilihan parti.

Mereka memohon perisytiharan bahawa semua surat pemberhentian yang ditandatangani Muhammad Suhaimi bertarikh 28 Mei lalu dan pengesahan melalui mesyuarat Majlis Pimpinan Tertinggi (MPT) parti bertarikh 4 Jun lalu tidak sah dan terbatal.

Keahlian Dr Mahathir bersama bekas Menteri Besar Kedah, Datuk Seri Mukhriz Mahathir dan beberapa ahli dalam Bersatu tergugur kerana duduk di bangku pembangkang ketika persidangan pembukaan Dewan Rakyat pada 18 Mei lalu.
Turut tergugur keahlian adalah bekas Ketua Angkatan Bersatu Anak Muda (ARMADA), Syed Saddiq Syed Abdul Rahman; bekas Ahli MPT, Dr Maszlee Malik dan Ahli Parlimen Kubang Pasu, Datuk Amiruddin Hamzah.
Berikutan itu, pencalonan Dr Mahathir bagi jawatan pengerusi, Mukhriz bagi jawatan timbalan presiden dan Syed Saddiq bagi jawatan Ketua ARMADA untuk pemilihan Bersatu turut tergugur. – K! ONLINE


Jangan goyang kenyataan Oltmans
Oleh MUHAMMAD ZUHAILY BADLISHAH

7 Ogos 2020, 10:10 am
TONGGAK pertahanan berpengalaman skuad hoki negara, Muhammad Razie Abd. Rahim kini bersemangat untuk membuktikan tanggapan bekas ketua jurulatih, Roelant Oltmans terhadap mereka adalah salah.
Oltmans, 66, membuat kenyataan kontroversi beberapa hari selepas pengendali dari Belanda itu melepaskan jawatannya pada Isnin lalu apabila mendakwa Malaysian Tigers tidak mampu meraih pingat emas Sukan Asia 2022 di Hangzhou, China.
Jika dilihat dari satu sudut berbeza, Oltmans seolah-olah mencabar barisan pemain agar membuktikan kepadanya bahawa skuad negara sebenarnya mampu mencapai sasaran itu sekali gus layak ke Sukan Olimpik 2024 di Paris, Perancis.
“Saya tidak boleh cakap apa, sebab itu pandangan beliau. Kita pun tidak boleh halang pandangan orang lain tetapi kami semua masih memegang misi utama iaitu mahu layak ke Olimpik (2024).
“Kami boleh jadikannya sebagai pembakar semangat untuk membuktikan kenyataan itu adalah salah. Kami akan buktikan,” kata Razie selepas tamat sesi latihan di Stadium Hoki Nasional, Bukit Jalil, Kuala Lumpur semalam.
Razie yang sudah mempunyai 281 kaps antarabangsa sejak tahun 2007, percaya tempoh masa dua tahun sekarang mencukupi untuk membuktikan kepada Oltmans bahawa skuad negara mampu memenangi pingat emas Sukan Asia buat kali pertama.

Sementara itu, perancang bahagian tengah skuad negara, Muhammad Marhan Abdul Jalil juga enggan ambil pusing kenyataan tersebut kerana tiada sesiapa dapat meramalkan apa akan berlaku pada masa depan.
“Kami akan memberikan yang terbaik untuk memastikan pingat emas Sukan Asia 2022 menjadi milik kami. Saya juga mahu mengucapkan selamat maju jaya untuk masa depan beliau (Oltmans),” jelasnya.
Apa yang pasti, satu cabaran besar bakal menanti ketua jurulatih baharu, Arul Selvaraj dan barisan pemain dalam meraih kejayaan di pentas lebih tinggi yang tidak sempat dirasai Oltmans sepanjang 22 bulan beliau bersama skuad negara.
Pencapaian terbaik Malaysian Tigers di pentas Sukan Asia adalah memenangi pingat perak pada edisi Guangzhou 2010 dan Jakarta-Palembang 2018. – K! ONLINE


Bersatu Klang dibubarkan
Oleh KOSMO!

8 Ogos 2020, 7:42 pm
Oleh NOR AZIHAN MD. GHAZALI
KLANG – Parti Pribumi Bersatu Malaysia (Bersatu) Klang dibubarkan secara rasmi hari ini selepas kepimpinan parti itu hilang kepercayaan terhadap kepimpinan peringkat penaja.
Ketuanya, Datuk Syed Abdillah Syed Abdul Aziz berkata, secara automatiknya seramai 23 Ahli Jawatankuasa (AJK) bahagian itu turut meletak jawatan serta- merta.
“Tindakan ini dibuat selepas kecewa dengan pihak penaja yang memutuskan untuk menjalankan satu lagi pemilihan atas sebab tertentu dan tidak rasmi tanpa memaklumkan kepada kami.
“Ini berikutan pemilihan pucuk pimpinan di peringkat Cawangan dan Bahagian telah dilakukan pada 23 Februari lalu. Keputusan tidak rasmi yang diumumkan adalah satu kemenangan besar buat seluruh barisan yang dipertandingkan,” katanya pada sidang akhbar di Pejabat Bersatu Bahagian Klang di Hotel Crystal Crown di sini hari ini.
Menurutnya, pihaknya juga kesal dengan pemilihan kedua pada 15 Mac dengan kewujudan pengundi hantu dan penipuan kad pengenalan sehingga tujuh ditahan reman polis.

Justeru itu, Syed Abdillah menjelaskan barisan kepimpinan Bersatu Klang akan memohon untuk menyertai parti baru yang ditubuhkan bekas pengerusi Bersatu, Tun Dr. Mahathir Mohamad.
“Kami sebulat suara memohon menjadi ahli parti baru itu.
“Kami kecewa dengan Bersatu sekarang yang semakin lari daripada wadah perjuangan Bersatu yang asal untuk menentang kleptokrasi,” tegasnya. – K! ONLINE


Kerajaan optimis ekonomi pulih menjelang 2021
Oleh KOSMO!

8 Ogos 2020, 7:49 pm
Oleh SITI NUR MAS ERAH AMRAN
SEBERANG PERAI – Kerajaan optimis pertumbuhan ekonomi negara mampu pulih secara berperingkat menjelang 2021.
Menteri Kewangan, Tengku Datuk Seri Zafrul Abdul Aziz berkata, laporan Keluaran Dalam Negara Kasar (KDNK) bagi suku kedua bakal diumumkan Bank Negara Malaysia (BNM) pada 14 Ogos ini.
“Negara mencatat pertumbuhan 0.7 peratus pada suku pertama tahun ini, namun kita sedia maklum suku kedua memang mencabar kerana kerajaan telah melaksanakan Perintah Kawalan Pergerakan (PKP) bermula 18 Mac lalu dan aktiviti ekonomi hanya dibuka semula pada 4 Mei lalu.
“Bagaimanapun, kadar pengangguran yang menurun sebanyak 0.4 peratus kepada 4.9 peratus pada Jun lalu berbanding 5.3 peratus pada Mei lalu adalah salah satu petanda awal ekonomi semakin baik.
“Justeru, kita positif pemulihan ekonomi dapat dicapai pada tahun hadapan sekiranya momentum ini dapat dikekalkan pada suku ketiga dan suku keempat, bergantung kepada cara negara menangani Covid-19,” katanya kepada pemberita hari ini.

Beliau berkata demikian pada sidang akhbar selepas mengadakan lawatan kerja ke syarikat semi-konduktor elektrik dan elektronik Vitrox Campus 2.0 di Batu Kawan, Seberang Perai.
Mengulas lanjut, beliau berkata eksport negara juga merekodkan perkembangan 8.8 peratus pada bulan Jun kepada RM82.9 bilion.
“Lebihan dagangan sebanyak RM20.9 bilion ini adalah nilai tertinggi yang pernah direkodkan setakat ini.
“Indeks Pengeluaran Perindustrian juga meningkat 18.2 peratus pada bulan Mei manakala sektor pembuatan dan elektrik masing-masing mencatatkan peningkatan sebanyak 25.9 dan 13.7 peratus,” katanya.
Sementara itu, beliau berkata, pihaknya sedang mengumpul maklum balas dan cadangan daripada pelbagai industri sempena Belanjawan 2021 yang akan dibentangkan pada 6 November depan.
“Dari situ, kita akan mengkaji setiap cadangan yang diberikan kepada pihak kementerian.
Kerajaan Persekutuan akan bekerjasama dengan kerajaan negeri untuk menggubal sebuah belanjawan yang akan mengutamakan kesejahteraan pelbagai pihak daripada rakyat sehinggalah sektor perniagaan, perkhidmatan, pembuatan dan sebagainya,” katanya. – K! ONLINE


Suspek pukul, maki penghantar makanan direman empat hari
Oleh MOHD SYALMIZI HAMID

8 Ogos 2020, 9:32 pm
SEBERANG PERAI – Seorang lelaki yang memukul dan melemparkan kata-kata kesat ke atas seorang penghantar makanan di hadapan sebuah rumah di Alma, Bukit Mertajam di sini Jumaat lalu direman selama empat hari bermula hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, suspek berusia 33 tahun itu telah ditahan di sebuah hotel di Bukit Mertajam kira-kira pukul 7.22 petang semalam selepas dia melarikan diri.
“Suspek yang merupakan pelajar sebuah kolej swasta direman selama empat hari bermula hari ini.
“Polis bagaimanapun masih menjalankan siasatan lanjut termasuk mengetahui punca suspek bertindak sedemikian,” katanya ketika dihubungi Kosmo! di sini hari ini.
Shafee berkata, pihaknya akan merekodkan keterangan daripada mangsa dan pemilik rumah yang disewa suspek sebagai rumah tumpangan bagi membantu siasatan.
Kes berkenaan disiasat mengikut Seksyen 323 Kanun Keseksaan dan 506 Kanun Keseksaan.

Kosmo! hari ini melaporkan seorang pelanggan perkhidmatan penghantaran makanan yang tidak berpuas hati bertindak menghambur kata-kata kesat dan memukul seorang penghantar makanan dalam kejadian di hadapan sebuah rumah di Alma, Bukit Mertajam di sini.
Dalam kejadian kira-kira pukul 11.05 pagi itu, mangsa pergi menghantar piza yang ditempah suspek sebelum dipukul dan dimaki hamun. – K! ONLINE


Tiada kes Covid-19 babitkan kluster Sivagangga hari ini
Oleh KOSMO!

8 Ogos 2020, 5:45 pm
Oleh MOHD. HUSNI MOHD. NOOR
PUTRAJAYA – Tiada kes baharu jangkitan Covid-19 dikesan membabitkan kluster Sivagangga dilaporkan pada hari ini.
Perkara itu dimaklumkan Ketua Pengarah Kesihatan Datuk Dr. Noor Hisham Abdullah dalam kenyataan akhbar hari ini.
Menurutnya, setakat tengah hari tadi, seramai 4,198 orang telah disaring dalam kluster ini merangkumi saringan dari negeri Kedah, Perlis dan Pulau Pinang.
“Daripada jumlah itu, 43 kes dikesan positif Covid-19 manakala, 3,235 negatif dan 920 lagi masih menunggu keputusan.
“Saringan kontak rapat dan aktiviti pengesanan kes secara aktif masih diteruskan. Ia termasuk langkah-langkah pencegahan seperti proses nyah kuman dan nyah cemar dijalankan di kawasan-kawasan yang dikenal pasti berkait rapat dengan kluster ini,” katanya.

Dalam pada itu, Noor Hisham berkata, tujuh kes baharu dilaporkan hari ini menjadikan jumlah kes positif Covid-19 adalah sebanyak 9,070 kes dengan kebolehjangkitan sebanyak 170 kes.
“Daripada tujuh kes yang dilaporkan, enam adalah kes import melibatkan tiga warganegara dan tiga bukan warganegara manakala satu kes membabitkan penularan tempatan.
“Enam kes import tersebut adalah dari China, Yaman, Myanmar, Jepun, Pakistan dan Mexico manakala, kes tempatan pula adalah membabitkan warganegara Malaysia, iaitu kes saringan di tempat kerja di Negeri Sembilan,” katanya.
Katanya, setakat ini, terdapat dua kes positif Covid-19 sedang dirawat di Unit Rawatan Rapi (ICU), di mana satu kes memerlukan bantuan pernafasan.
Noor Hisham berkata, tiada pertambahan kes kematian berkaitan Covid-19 dilaporkan pada hari ini menjadikan jumlah kumulatif kes kematian kekal 125 kes. – K! ONLINE


PKPD bersasar di Sanglang mulai malam ini
Oleh NORLIDA AKMAR IDROS

8 Ogos 2020, 8:42 pm
KANGAR – Kerajaan Negeri Perlis bersetuju untuk melaksanakan Perintah Kawalan Pergerakan Diperketatkan (PKPD) secara bersasar di Kampung Kuala Sanglang dan Kampung Tanah Timbul di Sanglang dekat sini selama 28 hari mulai malam ini.
Kerajaan negeri dalam satu kenyataan berkata, keputusan itu dibuat menerusi Jawatankuasa Keselamatan Negeri Perlis berkenaan Covid-19.
“PKPD secara bersasar atau Targeted Enhanced Movement Control Order (TEMCO) ini dilakukan di Kampung Kuala Sanglang dan Kampung Tanah Timbul bermula pukul 10 malam ini sehingga 4 September ini,” katanya dalam satu kenyataan di sini hari ini.
Kata kenyataan itu, pelaksanaan perintah kawalan pergerakan itu dibuat selepas mendapat nasihat daripada Kementerian Kesihatan Malaysia dengan mengambil kira bilangan kes aktif Covid-19 di kawasan berkenaan.
“Pengisytiharan ini dibuat bagi membolehkan aktiviti pengesanan yang telah dimulakan oleh Jabatan
Kesihatan Negeri Perlis sejak semalam dilaksanakan dengan lebih berkesan di kedua-dua kampung terlibat,” ujarnya.
Justeru, penduduk diharapkan dapat memberikan kerjasama sepenuhnya kepada pihak berkuasa kerana pelaksanaan TEMCO akan menggunakan prosedur operasi standard (SOP) PKPP sedia ada.

“Pelaksanaan SOP PKPP adalah dengan tambahan kepada pelaksanaan sekatan jalan raya (SJR) di setiap laluan keluar masuk ke kawasan TEMCO.
“Orang awam yang berada di luar kawasan TEMCO tidak dibenarkan masuk kecuali mereka yang terlibat dengan memberikan perkhidmatan perlu seperti makanan, air, perubatan, kedai runcit dan perbankan,” jelasnya.
Berhubung arahan kuarantin, penduduk yang telah menjalani saringan Covid-19 terlibat diminta supaya mematuhi perintah tersebut.
“Sepanjang tempoh arahan kuarantin di rumah, ketua isi rumah dibenarkan untuk keluar dari rumah bagi membeli barang keperluan harian sementara menunggu seluruh ahli isi rumah memperoleh arahan pelepasan oleh Jabatan Kesihatan Negeri Perlis.
“Arahan pelepasan akan dikeluarkan setelah keputusan ujian saringan Covid-19 didapati negatif yang mana keputusan boleh diperoleh tidak melebihi empat hari dari tarikh saringan dilakukan,” katanya.
Tambah kenyataan itu lagi, kerajaan negeri amat prihatin kesulitan yang dialami dan akan menyalurkan bantuan kepada penduduk terlibat. – K! ONLINE


Norizam bertemu Kafa esok
Oleh KOSMO!

8 Ogos 2020, 9:29 pm
Oleh YATIMIN ABDULLAH
KOTA BHARU – Usahawan sebuah jenama burger tempatan, Norizam Tukiman, 39, atau lebih dikenali sebagai Zamsaham mengesahkan akan mengadakan satu pertemuan dengan barisan kepimpinan Persatuan Bola Sepak Kelantan (Kafa) esok.
Norizam berkata, pertemuan itu dijangka akan lebih tertumpu kepada perkara berkaitan berhubung hasratnya untuk mengambil alih pasukan The Red Warriors (TRW).
“Itu sahaja yang saya boleh kongsikan setakat ini. Apa-apapun tunggu perkembangan terkini dari saya untuk tahu cerita selanjutnya.
“Saya kekal serius untuk ambil alih pasukan TRW,” katanya ketika dihubungi Kosmo! sebentar tadi.
Kosmo! kelmarin melaporkan, pelabur terkenal dari selatan tanah air itu menyatakan hasrat untuk menyelamatkan masa depan pasukan bola sepak Kelantan dengan berniat mahu mengambil alih pengurusan pasukan tersebut.

Norizam yang merupakan pemilik syarikat zamburger.my bagaimanapun meletakkan lima syarat kepada pihak pengurusan Kafa untuk dipenuhi sebelum melakukan rundingan lanjut berhubung hasratnya itu.
Lima syarat itu adalah pengurusan semasa akaun iaitu audit, perancangan semasa pasukan, sturuktur organisasi, pendapatan (aliran tunai) dan analisis penuh pasukan. – K! ONLINE


Bank Islam tawar perkhidmatan CRM di 500 rangkaian
Oleh KOSMO!

8 Ogos 2020, 6:33 pm
Oleh YATIMIN ABDULLAH
RANTAU PANJANG – Bank Islam Malaysia Bhd. (Bank Islam) telah memperluaskan penggunaan Mesin Kitar Semula Tunai (CRM) ke 500 rangkaian bank di seluruh negara bagi memperkasakan lagi perkhidmatan tersebut kepada pelanggan.
Ketua Pegawai Perniagaan Bank Islam, Mizan Masram berkata, CRM merupakan mesin dwifungsi yang menggabungkan perkhidmatan pengeluaran dan deposit tunai itu.
Menurutnya, gabungan itu akan memudahkan para pelanggan membuat transaksi perbankan seperti deposit tunai, pemindahan dana dan pengeluaran wang dengan lebih mudah.
“Insya-Allah kita akan terus meneliti keperluan semasa dalam menambah lagi bilangan CRM.
“Bagaimanapun, semua itu bergantung kepada keperluan,” katanya kepada pemberita pada Majlis Perasmian Perbankan Elektronik di Rantau Panjang di Jalan Hulu Pasar di sini hari ini.

Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusof turut hadir menyempurnakan majlis perasmian tersebut.
Dalam pada itu, Mizan menambah, sifat versatil yang ditawarkan melalui perkhidmatan CRM akan menyumbang kepada pemacuan teknologi digital negara yang sedang berkembang pesat pada hari ini.
Mengulas mengenai kewujudan kemudahan itu di Rantau Panjang, Mizan berkata, Bank Islam menyasarkan 100,000 transaksi perbankan yang akan dijalankan di pusat berkenaan.
Katanya, pusat itu turut menawarkan kemudahan pendaftaran akaun Tabung Haji.
“Bukan itu sahaja, urusan penyimpanan, pengeluaran dan pendaftaran haji turut dilakukan secara dalam talian menggunakan perkhidmatan Bank Islam,” katanya. – K! ONLINE


Kementerian Kesihatan sahkan hanya tiga negeri ada Kluster Sivagangga
Oleh KOSMO!

8 Ogos 2020, 8:51 pm
Oleh DIYANATUL ATIQAH ZAKARYA
MELAKA – Kementerian Kesihatan mengesahkan hanya tiga negeri iaitu Kedah, Perlis dan Pulau Pinang yang merekodkan individu positif Covid-19 dari Kluster Sivagangga.
Menteri Kesihatan, Datuk Seri Dr. Adham Baba berkata, dua kes positif Covid-19 yang dikesan di Perak pada Khamis lalu bukan daripada kluster Sivagangga tetapi merupakan kes Penyakit Seperti Influenza (ILI), manakala satu kes dilaporkan di Selangor semalam masih dalam siasatan.
“Sehingga semalam, kita dapati Kluster Sivagangga telah menular di tiga kawasan di Kedah iaitu di Kubang Pasu, Padang Terap dan Kulim sebelum menular di Kuala Sanglang, Perlis.
“Terbaharu, Sungai Bakap di Pulau Pinang turut disahkan sebagai kawasan penularan wabak berkenaan.
“Bagi kes di Perak, pesakit datang bagi pemeriksaan ILI kerana selesema sebelum disahkan positif Covid-19, manakala di Selangor pula kita masih lagi meneruskan usaha mengesan sama ada ia berpunca daripada kluster Sivagangga atau sebaliknya,” katanya.

Beliau berkata demikian selepas menghadiri Majlis Penyerahan Klinik Kesihatan Jenis Dua (Delima) Batu Berendam di sini hari ini.
Tambahnya, pengunjung serta individu yang berurusan di restoran berkenaan digesa untuk segera melakukan saringan bagi mengelakkan wabak itu semakin menular.
“Orang ramai yang singgah membeli makanan bungkus di kedai itu juga perlu lakukan saringan. Kita berusaha mengatasi dan mengawal sepenuhnya wabak di kawasan yang disahkan mempunyai kluster berkenaan,” katanya. – K! ONLINE


Prihatin nasib kucing jalanan
Oleh KOSMO!

8 Ogos 2020, 5:43 pm
Oleh NORADILA MAHAMAD
KUALA NERUS – Nasib kucing-kucing jalanan di sekitar daerah ini mendapat pembelaan apabila haiwan tersebut diberi makan dan rawatan oleh pasukan khas yang ditubuhkan Hotel Raia Terengganu.
Wakil pasukan itu, Tina Surinda Abdul Karim berkata, pihaknya dengan kerjasama syarikat pengeluar produk makanan kucing, Me-0 telah turun padang memberi makan kepada kucing-kucing jalanan terbabit sempena Hari Kucing Sedunia yang disambut hari ini.
“Kita cuba menjejak kucing-kucing jalanan tersebut terutama di kawasan pasar sekitar daerah ini. Selain memberi haiwan itu makanan, kita juga melakukan rawatan segera terhadap kucing yang cedera dengan bantuan pegawai Jabatan Perkhidmatan Veterinar negeri.
“Usaha kecil ini bertujuan untuk menjaga kebajikan kucing-kucing jalanan yang tidak mempunyai penjaga sedangkan haiwan itu sebenarnya juga memerlukan perhatian,” katanya ketika ditemui di Pasar Batu Enam di sini hari ini.
Tina Surinda yang juga Pengurus Jualan Hotel Raia berkata, pihaknya berharap usaha pasukan tersebut dapat menjadi contoh kepada masyarakat bukan sahaja memberi makan malah tidak memperlakukan kucing secara ganas.

Sementara itu, Duta Me-O Terengganu, Wan Mohd. Rizal Wan Mohd. Azlan berkata, pihaknya menyumbang 35 kilogram makanan kucing untuk program kebajikan yang di sasar kepada kucing-kucing jalanan tersebut. – K! ONLINE


[VIDEO] Kilang proses kimia India pula terbakar
Oleh KOSMO!

8 Ogos 2020, 9:33 pm
NEW DELHI – Sebuah kilang memproses bahan kimia terbakar di bandar Vapi, Gujarat dekat sini hari ini.
Menurut agensi berita India, kebakaran tersebut mengakibatkan kepulan asap tebal menyelubungi kawasan tersebut.
Bagaimanapun, jumlah mangsa terlibat dan kerugian dialami masih belum diketahui.
Kebakaran kilang tersebut berlaku selang beberapa hari selepas kejadian letupan besar dipercayai berpunca daripada bahan kimia ammonium nitrat di Pelabuhan Beirut, Lebanon mengakibatkan bandar itu musnah. – Agensi


Penduduk Sanglang buat saringan
Oleh KOSMO!

8 Ogos 2020, 4:39 pm
Oleh NUR NAZLINA NADZARI
ARAU – Penduduk Kampung Kuala Sanglang dan Kampung Tanah Timbul di Sanglang hadir menjalani saringan Covid-19 bagi Kluster PUI Sivagangga di Klinik Kesihatan Kuala Sanglang dekat sini hari ini.
Tinjauan di klinik tersebut mendapati kira-kira 30 petugas kesihatan yang lengkap memakai sut peralatan perlindungan diri (PPE) telah membuat persiapan sejak pukul 8 pagi.
Bagaimanapun, orang ramai dilihat hadir membuat saringan kira-kira pukul 10.30 pagi selepas hebahan dibuat oleh Jabatan Penerangan Malaysia menggunakan alat pembesar suara di dua kampung terlibat.
Turut kelihatan di kawasan itu beberapa anggota polis yang membuat kawalan di sekitar pusat saringan yang dibuka sehingga pukul 2 petang.
Dalam pada itu, Jabatan Bomba dan Penyelamat Malaysia (JBPM) Perlis membuat nyah kuman di dua buah sekolah yang berada dalam radius kawasan berkenaan iaitu Sekolah Kebangsaan Sanglang dan Sekolah Menengah Kebangsaan Sanglang.

Pengarah Pendidikan Negeri, Naharudeen Othman berkata, dua buah sekolah itu akan ditutup selama seminggu bermula Isnin depan berikutan guru sekolah berkenaan menerima arahan untuk menjalani perintah kuarantin di rumah.
Pada semalam, Menteri Besar Perlis, Datuk Seri Azlan Man mengesahkan 11 kes positif Covid-19 di negeri ini termasuk 10 kes baharu.
Kesemua pesakit termasuk seorang kanak-kanak berusia tiga tahun dan masing-masing seorang pelajar sekolah rendah dan sekolah menengah merupakan ahli keluarga yang tinggal serumah dengan pesakit pertama daripada Kluster Sivagangga di negeri ini.
Susulan itu, seramai 872 orang penduduk di Kampung Kuala Sanglang dan Kampung Tanah Timbul diminta membuat ujian saringan Covid-19.-K! ONLINE


Bekas ketua pegawai eksekutif dibebaskan dengan wang jaminan RM5,000
Oleh KOSMO!

8 Ogos 2020, 5:36 pm
Oleh MOHD. HUSNI MOHD. NOOR
PUTRAJAYA – Seorang bekas ketua pegawai eksekutif yang ditahan reman tiga hari lalu dibebaskan dengan jaminan Suruhanjaya Pencegahan Rasuah Malaysia (SPRM) hari ini.
Perintah tamat reman dikeluarkan Majistret Shah Wira Abdul Halim di Mahkamah Majistret Putrajaya hari ini.
Shah Wira mengarahkan lelaki berusia 48 tahun itu dibebaskan dengan wang jaminan sebanyak RM5,000 dengan dua orang penjamin.
Dia ditahan reman selama tiga hari bermula Khamis lalu bagi membantu siasatan berhubung kes rasuah bernilai RM10.4 juta kira-kira enam tahun lalu.
Sebelum ini, lelaki berkenaan ditahan di Ibu Pejabat Suruhanjaya Pencegahan Rasuah Malaysia (SPRM), Putrajaya pada Rabu lalu selepas hadir memberi keterangan.

Difahamkan, dia disyaki menerima suapan tersebut daripada sebuah syarikat dari luar negara sebagai balasan untuk pembelian 10,000 tablet berjumlah RM24.2 juta (USD5.8 juta) sekitar 2014 sehingga 2018.
Bagaimanapun, pembelian tersebut dibuat secara sulit tanpa persetujuan daripada ahli lembaga pengarah syarikatnya sehingga menyebabkan kerugian besar.
Menurut sumber lagi, wang rasuah yang diterima tersebut turut disorok di luar negara termasuk di Singapura dan Hong Kong.
Kes ini disiasat mengikut  Seksyen 16 Akta SPRM 2009 (ASPRM 2009).


Pakai gelang kuarantin pergi pameran
Oleh MOHD SYALMIZI HAMID

8 Ogos 2020, 4:57 pm
BALIK PULAU – Seorang lelaki yang sepatutnya menjalani kuarantin selama 14 hari di rumah didapati ingkar arahan apabila dikesan mengunjungi sebuah pameran hartanah dan perabot di Pusat Konvensyen Spice Arena, Bayan Baru dekat sini semalam.
Lelaki berusia 42 tahun itu yang memakai gelang berwarna putih atau gelang individu di bawah pengawasan (PUS) dilihat berada di situ oleh seorang peserta pameran kira-kira pukul 5.45 petang sebelum memaklumkan kepada polis bantuan.
Ketua Polis Daerah Barat Daya, Superintendan A.A. Anbalagan berkata, kehadiran juruteknik kilang itu disedari ketika dia singgah di sebuah gerai pameran.
“Lelaki yang menetap di Bandar Baru Ayer Itam itu kemudiannya beredar daripada booth (gerai) itu selepas menyedari pemilik booth melihat gelang dipakainya.
“Polis bantuan kemudiannya menahan lelaki tersebut dan dia dihantar ke Balai Polis Bayan Baru untuk tindakan kompaun,” katanya kepada pemberita di sini hari ini.
Menurut Anbalagan, ujian saringan awal Covid-19 ke atas lelaki berkenaan mendapati keputusan negatif.

“Dia telah diarahkan menjalani kuarantin di rumah dan perlu hadir bagi saringan susulan pada Isnin ini,” katanya lagi. – K! ONLINE


Terpaksa berebut buruh dilema warga peneroka Felda
Oleh KOSMO!

8 Ogos 2020, 5:21 pm
Oleh ABDUL RASHID ABDUL RAHMAN
MARAN – Terpaksa berebut buruh tuai buah kelapa sawit. Itulah situasi semasa dihadapi peneroka Felda di sekitar Felda Wilayah Jengka yang berhadapan dengan masalah kekurangan tenaga kerja yang kebanyakannya adalah buruh asing.
Keadaan itu menyebabkan warga peneroka berada dalam keaadaan dilema dan mengeluh apabila tidak dapat melakukan tuaian hasil mengikut jadual ditetapkan dan tidak dapat melakukan penyelenggaraan ladang dengan sistematik.
Ketua peneroka Felda Keembong Jengka 6, Saharuddin Lela, berkata, isu kekurangan tenaga kerja sudah berlanjutan sejak lebih setahun lalu menyebabkan tuaian kelapa sawit tidak dapat dilakukan mengikut jadual dua pusingan dalam sebulan.
“Ketika ini harga komoditi kelapa sawit adalah sekitar RM520 bagi satu tan metrik memang melegakan peneroka tetapi mereka menghadapi masalah pula untuk menuai buah tandan segar (BTS) dan menghantar ke kilang kerana kekurangan buruh.
“Jika masalah buruh tidak dapat diatasi bermakna pendapatan peneroka sekadar cukup makan berikutan mereka tidak dapat memaksimumkan pengeluaran hasil kebun, jadi kerajaan diminta mengambil tindakan proaktif termasuklah membenarkan pekerja asing kembali ke Malaysia,” katanya di sinid hari ini.

Dalam pada itu, Ketua Peneroka Felda Kenanga Jengka 7, Ahmad Zubir Abd. Rahim berkata, kesan kekurangan tenaga buruh di Felda semakin parah apabila ribuan pekerja asing meninggalkan sektor itu untuk pulang ke kampung ketika sempadan ditutup akibat penularan wabak Covid-19 baru-baru ini.
Justeru katanya, kerajaan melalui agensinya seperti Kementerian Sumber Manusia dan Kementerian Perusahaan Perladangan dan Komoditi perlu mengambil langkah jangka pendek, sederhana dan panjang bagi mengatasi isu buruh ladang yang semakin kritikal ini.
“Jika harga kelapa sawit mahal sekali pun tetapi tiada tenaga buruh untuk menuai buah kelapa sawit dan menghantar ke kilang bermakna pendapatan warga Felda masih ditakuk lama juga,” katanya.
Sementara itu, Ketua Peneroka Felda Hulu Jempol, Idris Shah Musa berkata, buruh warga asing ini bukan sahaja bekerja bekerja menuai buah kelapa sawit tetapi juga menyelenggara ladang seperti membaja pokok dan melaksanakan pembasmian makhluk perosak.
Katanya, kekurangan tenaga kerja ini membuatkan pengurusan ladang terjejas seterusnya boleh membawa kepada kemerosotan hasil dalam jangka masa panjang seterusnya menjejaskan pendapatan peneroka dan hasil sawit negara.
“Jika masalah buruh tidak diatasi bermakna pendapatan peneroka sekadar cukup makan berikutan mereka tidak dapat memaksimumkan pengeluaran hasil kebun,” ujarnya. – K! ONLINE


Gajah betina pijak pengawal ditangkap
Oleh KOSMO!

8 Ogos 2020, 4:31 pm
Oleh MASTURAH SURADI
KOTA TINGGI – Jabatan Perlindungan Hidupan Liar dan Taman Negara (PERHILITAN) Johor berjaya menangkap gajah betina yang menyebabkan kematian seorang pengawal keselamatan dalam kejadian berlaku di lombong pasir Batu 6, Jalan Mawai di sini.
Pengarahnya, Salman Saaban berkata, gajah berkenaan ditangkap bersama dua lagi gajah lain dalam ops tangkapan gajah yang dilakukan bermula pukul 12.30 tengah hari hingga 7.15 petang semalam.
“Tiga gajah liar ini dipercayai mamalia yang menimbulkan konflik di daerah ini sehingga menyebabkan insiden kematian seorang pengawal keselamatan serta amukan di kedai buah baru-baru ini.
“Kita yakin salah seekor gajah ini iaitu gajah betina merupakan haiwan yang menyerang mangsa berdasarkan arah pergerakan serta perbandingan gambar video yang tular serta siasatan di lapangan,”katanya dalam satu kenyataan hari ini.
Jelasnya, operasi tangkapan dilakukan Unit Tangkapan Gajah (UTG) Johor bersama Pusat Konservasi Gajah Kebangsaan (PKGK) Kuala Gandah, Pahang melibatkan seramai 12 orang kakitangan.-K! ONLINE.


Kecederaan kepala punca jurutera kilang maut
Oleh KOSMO!

8 Ogos 2020, 4:37 pm
Oleh NOOR HASLIZA NUSI
GEORGE TOWN – Punca kematian seorang jurutera kilang yang maut tersepit pada mesin acuan di tempat kerjanya di Bayan Baru di sini pagi tadi disebabkan kecederaan di beberapa bahagian kepala.
Mangsa, Zaid Berahim, 33, dilaporkan meninggal dunia selepas ditemui tidak sedarkan diri akibat cedera parah pada kepala manakala lengan kanannya hancur kira-kira pukul pukul 5.15 pagi
Kematian mangsa disahkan oleh pihak ambulan Hospital Pulau Pinang (HPP) yang berada di lokasi kejadian.
Ketua Polis Daerah Barat Daya, Superintendan AA Anbalagan berkata, bedah siasat telah dijalankan di Hospital Balik Pulau selama dua jam mulai pukul 9.30 pagi tadi.
“Hasil bedah siasat mendapati kematian (mangsa) berpunca daripada kecederaan pada beberapa bahagian kepala dan tiada sebarang unsur jenayah berlaku,” katanya di sini sebentar tadi. – K! ONLINE


ADUN Jeram umum keluar Bersatu
Oleh KOSMO!

8 Ogos 2020, 4:41 pm
NOR AZIHAN MD. GHAZALI
KUALA SELANGOR – Ahli Dewan Undangan Negeri (ADUN) Jeram, Mohd Shaid Rosli mengumumkan keluar daripada Parti Pribumi Bersatu Malaysia (Bersatu) berkuat kuasa, hari ini.
Beliau turut memaklumkan dua pertiga Jawatankuasa Bersatu Bahagian Kuala Selangor dan sebahagian besar 13 cawangan turut mengambil keputusan yang sama untuk meninggalkan parti berkenaan.
Mohd Shaid berkata, pihaknya secara automatik akan melepaskan semua jawatan dalam parti sekaligus menjadi ADUN bebas.
“Keputusan untuk meninggalkan parti dilakukan jawatankuasa bahagian dan ketua cawangan ekoran kemelut yang melanda parti itu selepas penyingkiran Dr Mahathir selaku pengasas.
“Kami lihat perjuangan asal parti semakin tersasar daripada objektif asal penubuhannya iaitu untuk melawan sebuah kerajaan kleptokrasi,” katanya pada satu sidang akhbar di Pejabat Bersatu Bahagian Kuala Selangor di Puncak Bestari di sini hari ini.

Jelasnya, pemimpin parti juga sanggup menjalin kerjasama dengan individu yang ditolak rakyat pada Pilihan Raya Umum (PRU) lalu demi kuasa.
“Kami juga kesal dan terkilan dengan tindakan Presiden Bersatu, Tan Sri Muhyiddin Yassin bersekongkol dengan pihak di sebelah sana dan sanggup mengenepikan kepentingan dan perjuangan asal parti.
“Selain itu, parti juga tidak mendapatkan pandangan akar umbi mahupun perwakilan sebelum mengadakan kerjasama dengan gabungan baharu kerana rata-rata ahli di bawah tidak dapat menerima keputusan yang dibuat hanya di peringkat Majlis Pimpinan Tertinggi Bersatu,” katanya.
Pada masa sama, beliau tidak menolak kemungkinan akan menyertai parti baharu yang bakal ditubuhkan bekas Perdana Menteri itu.
“Kebarangkalian kami akan menyertai parti baharu yang bakal ditubuhkan Tun Mahathir Mohamad yang akan mendukung dasar Bersatu seperti mana di awal penubuhannya dulu.
“Sekarang ini di DUN, kita berada di blok bebas dan akan menjadi timbang tara iaitu menyokong segala yang baik sama ada kerajaan atau pembangkang,” katanya.
Semalam, Dr Mahathir mengumumkan parti baharu akan ditubuhkan atas semangat Melayu dan akan bersifat inklusif dan moderat, berpegang pada janji, ikhlas serta berprinsip. -K!ONLINE


Mendapan pasir LKIM Chendering bakal selesai
Oleh MOHD AZLI ADLAN

8 Ogos 2020, 4:35 pm
KUALA TERENGGANU – Masalah mendapan pasir yang menyukarkan bot-bot nelayan laut untuk memudiki jeti Pelabuhan Lembaga Kemajuan Ikan Malaysia (LKIM) Chendering di sini bagi mendaratkan hasil laut sejak hampir tujuh tahun lalu bakal diselesaikan tidak lama lagi.
Timbalan Menteri Pertanian dan Industri Makanan, Datuk Che Abdullah Mat Nawi berkata, Jabatan Pengairan dan Saliran (JPS) telah diberi tanggungjawab untuk mengorek mendapan pasir di jeti pelabuhan itu melibatkan peruntukkan RM15 juta.
“Saya difahamkan pasir terbabit akan digunakan untuk menambak Pantai Rusila, Marang yang teruk terjejas dengan hakisan. Sehubungan itu, projek ini menyelesaikan dua masalah di Pelabuhan LKIM Chendering dan pantai itu sekali gus.
“Semoga apabila projek ini siap, pelabuhan ini dapat beroperasi semula secara optimum seperti sebelum ini. Dasar kementerian kini ialah untuk mengutamakan pemulihan insfastruktur sedia ada yang bermasalah,” katanya ketika meninjau Pelabuhan LKIM Chendering di sini hari ini.
Turut hadir Pengarah LKIM Terengganu, Tengku Mohd. Anuar Tengku Mahmood dan Pengarah Jabatan Pengairan dan Saliran negeri, Mohd. Sor Othman.
Che Abdullah berkata, isu mendapan pasir merupakan antara punca utama kemerosotan Pelabuhan LKIM Chendering sehingga menjejaskan pendaratan ikan iaitu hanya 1,334.47 metrik tan pada tahun lalu. – K! ONLINE


Dua lelaki curi tabung derma diburu polis
Oleh MOHD AZLI ADLAN

8 Ogos 2020, 4:45 pm
KEMAMAN – Geng Tabung yang dianggotai dua lelaki termasuk seorang bekas banduan sedang diburu polis kerana disyaki terlibat dalam sekurang-kurangnya tiga kes mencuri tabung derma di sekitar bandar Chukai di sini sejak dua bulan lalu.
Ketua Polis Daerah Kemaman, Superintenden Hanyan Ramlan berkata, kedua-dua suspek yang berusia 20-an mensasar tabung derma yang diletakkan di kedai-kedai runcit sekitar bandar berkenaan.
“Dalam kejadian terakhir pada pukul 8 pagi kelmarin, satu tabung derma yang mempunyai kutipan hampir seratus ringgit telah dilarikan Geng Tabung berkenaan di sebuah kedai runcit di Kampung Jabur Kubur, Chukai di sini.
“Modus operandi mereka ialah salah seorang suspek akan berpura-pura berbual dengan pembantu kedai untuk membuatnya leka sebelum melarikan tabung derma yang berada di atas kaunter pembayaran,” katanya kepada Kosmo! di sini hari ini.
Hanyan berkata, suspek tersebut kemudiannya melarikan diri bersama rakannya yang sedang menunggu di luar kedai runcit sasaran dengan menggunakan motosikal.
Beliau berkata, orang ramai yang mempunyai maklumat berhubung kes itu atau mengenali suspek boleh menyalurkan maklumat dengan menghubungi Bilik Gerakan Ibu Pejabat Polis Daerah Kemaman di talian 09 859 2222,” katanya. – K! ONLINE


Pekan Sanglang sepi
Oleh KOSMO!

8 Ogos 2020, 4:43 pm
Oleh NUR NAZLINA NADZARI
ARAU – Pekan Sanglang hari ini lengang dan sepi susulan pandemik Covid-19 bagi Kluster PUI Sivagangga yang sehingga kini mencatatkan 11 kes positif di kawasan tersebut.
Tinjauan mendapati hanya sebuah kedai runcit beroperasi manakala selebihnya tutup.
Peniaga kedai runcit itu didapati tidak membuka pintu kedai atau membenarkan pelanggan untuk masuk mengambil barang.
Pelanggan sebaliknya diminta untuk memesan barang di pintu jeriji kedai sebelum barang yang dipesan diletakkan di atas meja.
Kawasan perumahan juga sunyi apabila kebanyakkan penduduk hadir membuat saringan di Klinik Kesihatan Kuala Sanglang.

Pada semalam, Menteri Besar Perlis, Datuk Seri Azlan Man memberitahu, kerajaan negeri tidak menolak kemungkinan Perintah Kawalan Pergerakan Diperketatkan (PKPD) secara pentadbiran akan dikuatkuasakan di Sanglang berikutan peningkatan kes Covid-19 di kawasan itu.
Sebanyak 11 kes positif Covid-19 yang turut melibatkan seorang kanak-kanak berusia tiga tahun direkodkan di Sanglang yang merupakan penularan Kluster PUI Sivagangga.-K! ONLINE